qundao/data-zh-poetry huggingface dataset:
挽楊倉趙氏宜人
作者：劉宰
朝代：宋

赫奕金枝舊，光華玉節新。
魚軒方稅駕，鶴馭已離塵。
百歲雖遺恨，雙珠自可人。
通家思往事，老淚一沾巾。
挽楊提舉
作者：劉宰
朝代：宋

寶經堂上集儒紳，尚記囊書走下陳。
學業如公本天得，笑談於我最情親。
連床風雨寒窗夜，杯酒湖山上國春。
壞壁無由見題字，舊游回首重傷神。
挽楊真州母夫人二首·其一
作者：劉宰
朝代：宋

江頭千騎肅傳呼，五馬東來侍板輿。
賸欲平反供母笑，不妨寬大奉君書。
凝香堂上榮何限，戲綵圖中畫不如。
底事乘鸞天上去，固教遺恨滿鄉閭。
挽楊真州母夫人二首·其二
作者：劉宰
朝代：宋

祥烟霽日麗重闈，尚記升堂拜母時。
楚楚賓朋環綺席，翩翩仙子奉瑶巵。
五花天上疏恩寵，九秩人間仰壽祺。
盛事只今難彷彿，送車千乘擁靈輀。
挽殷君二首·其一
作者：劉宰
朝代：宋

汗衣亭午亞紅塵，中有池塘得句人。
雅趣終難混塵俗，匆匆歸卜太初鄰。
挽殷君二首·其二
作者：劉宰
朝代：宋

市人於利較毫釐，之子能權取與宜。
此去窮閻風雨夜，幾多愁坐憶年時。
挽江寧丁尉二首·其一
作者：劉宰
朝代：宋

蚤以才充賦，終焉學入官。
登名先杜牧，擇地得長干。
南部威方振，橫山寇即安。
仙遊定何許，烟鎖暮江寒。
挽江寧丁尉二首·其二
作者：劉宰
朝代：宋

進秩膺丹詔，論功更紫樞。
九霄飛鶚奏，萬里入鵬圖。
竟負丁年志，端符巳歲呼。
向來延客處，落日澹平蕪。
挽湘潭趙知縣二首·其一
作者：劉宰
朝代：宋

列將朱橫带，參軍綠染袍。
崇卑知異位，取舍見吾曹。
撫字功深著，歸休道更高。
崑山埋玉去，春浪送行篙。
挽湘潭趙知縣二首·其二
作者：劉宰
朝代：宋

念昔先君子，窮閻接寓居。
幾年鶑出谷，千里鴈傳書。
執友嗟誰在，孤生愧久疎。
臨風兩行淚，可但等鄉閭。
挽湯參議三首·其一
作者：劉宰
朝代：宋

再協三刀夢，終孤五馬迎。
行藏一委分，喜慍兩忘情。
議幕臨邊瑣，籌帷頼老成。
傷心江漢水，東下送銘旌。
挽湯參議三首·其三
作者：劉宰
朝代：宋

婦黨君推重，鄉評我棄餘。
共嗟身計拙，直與世緣疎。
種竹沿修隴，栽花傍小渠。
南園重回首，濃綠上畦蔬。
挽湯參議三首·其二
作者：劉宰
朝代：宋

徇義千鈞重，論財一羽輕。
大倫元有序，世祿我持平。
外廡家如寄，東臯産半傾。
謀生有如此，垂世祇清名。
挽湯貢士三首·其一
作者：劉宰
朝代：宋

鴈塔平生志，雞窗萬卷書。
年雖踰六秩，勤不廢三餘。
僅喜名天府，空傳賦子虛。
盈虧天有定，我欲問何如。
挽湯貢士三首·其三
作者：劉宰
朝代：宋

念昔先君子，論文到白頭。
對床同夜話，散策逐春遊。
人物今何許，湖山空復秋。
傷心珥陵月，依舊照行舟。
挽湯貢士三首·其二
作者：劉宰
朝代：宋

謾足百金産，難忘九族貧。
粢盛肅先祀，幣帛薦佳賓。
月耿三秋夜，風回九陌春。
親朋一樽酒，無復見斯人。
挽潘校尉
作者：劉宰
朝代：宋

一經知教子，三釜擬榮親。
風樹存亡恨，迷茫北渚津。
挽王元佐
作者：劉宰
朝代：宋

先子同年友，鄉閭後進師。
生涯書遶案，樂事酒盈巵。
壁倚扶衰杖，窗留遣興詩。
人焉在何許，丹旐出疎籬。
挽王德彰
作者：劉宰
朝代：宋

籃輿咿軋不辭貧，烏帽離披當幅巾。
一劑沖和療寒疾，鄉間不復見斯人。
挽知府趙開國
作者：劉宰
朝代：宋

青衫試據憶當年，傾蓋欣逢令尹賢。
一遠朋從忘歲月，相思客路渺山川。
政成郡國君何憾，病卧閭閻我自憐。
誤喜鴈來猶寄字，傷心鶴駕已騰天。
挽考亭陳居士二首·其一
作者：劉宰
朝代：宋

八十人稀有，君年又過之。
康强由學力，孝友自天資。
瑞世芝三秀，承家桂一枝。
萬山圍隴首，昌大看他時。
挽考亭陳居士二首·其二
作者：劉宰
朝代：宋

舊數同門友，尤推令子賢。
登堂愧予晚，愛客莫君先。
瘦馬青山外，孤帆落照邊。
風流無復見，執紼涕潸然。
挽范氏孺人二首·其一
作者：劉宰
朝代：宋

蘭砌秋風早，萊衣晚歲孤。
天乎軫劬瘁，季也足歡娛。
得算幾中壽，生孫競遠圖。
平生憂喜事，落日澹平蕪。
挽范氏孺人二首·其二
作者：劉宰
朝代：宋

侍見嗟親健，論姻動母懷。
殷勤留北棹，飣餖出東齋。
回首流年速，升堂往事乖。
遣車門外去，老淚墮賓階。
挽莊僉判
作者：劉宰
朝代：宋

宦路推才美，鄉邦敬老成。
花封勤致理，蓮幕仰持平。
弭棹驚歸夢，支筇話別情。
蒲輪乖往事，一慟閉佳城。
挽葉水心侍郎三首·其一
作者：劉宰
朝代：宋

北學源流遠，南來歲月遷。
羣心知未昧，諸老屹相連。
百歲同歸盡，斯文要有傳。
宵長殘月墮，遺恨渺山川。
挽葉水心侍郎三首·其三
作者：劉宰
朝代：宋

憶袖禰衡刺，嘗登元禮門。
相忘如舊識，一笑等春溫。
東望山川遠，西歸歲月奔。
遥憐人築室，烟鎖暮江昏。
挽葉水心侍郎三首·其二
作者：劉宰
朝代：宋

嘉會欣千載，偏安隘一方。
言言本周孔，草草笑隋唐。
禁路無停轍，江流有巨防。
空餘遺藁在，萬古日爭光。
挽葛知錄母二首·其一
作者：劉宰
朝代：宋

人間盛事古難并，結髮相看兩壽寧。
彤管忽成賢母傳，紫霄獨耀老人星。
挽葛知錄母二首·其二
作者：劉宰
朝代：宋

青袍綠髮映斑衣，幕府風流彼一時。
雲馭歸歟可無憾，承家猶有寧馨兒。
挽葛簽判二首·其一
作者：劉宰
朝代：宋

先帝龍飛第一春，霜袍濟濟對嚴宸。
祇今舊侶能多少，又對西風哭此人。
挽葛簽判二首·其二
作者：劉宰
朝代：宋

少長相望十五年，君鬚未白我華顛。
擬求勾漏還丹術，忍賦山陽懷舊篇。
挽蕭令君某氏孺人
作者：劉宰
朝代：宋

慷慨成夫志，勤拳教子功。
母儀當世則，婦道古人風。
象服宜偕老，魚軒忽馭空。
惟餘千字碣，光照夜臺中。
挽衛氏孺人
作者：劉宰
朝代：宋

兩家濟濟秀孫枝，九秩巍巍享壽巵。
厚福人間無處著，驂鸞一笑上瑶池。
挽袁潔齋侍郎三首·其一
作者：劉宰
朝代：宋

國脈關吾道，邦基倚藎臣。
忠言炳蓍蔡，勁節挺松筠。
歲晏名逾重，山頹蹟遽陳。
光明如皦日，千載自常新。
挽袁潔齋侍郎三首·其三
作者：劉宰
朝代：宋

講學元無倦，繙書老更勤。
能令神氣王，直到死生分。
玉折經綸具，星垂翰墨勳。
淒其知己地，灑淚濕寒雲。
挽袁潔齋侍郎三首·其二
作者：劉宰
朝代：宋

成己寧遺物，存心不外天。
典刑高一代，源派續諸賢。
實理元無妄，斯文更有傳。
澤流江漢遠，奎壁映魁躔。
挽許通判二首·其一
作者：劉宰
朝代：宋

妙年故府接英游，盍上周行展壯猷。
再命去天仍不遠，此心於世澹無求。
奏功僅許臨巖邑，投老纔能貳大州。
總爲當時人物惜，於公行止一虛舟。
挽許通判二首·其二
作者：劉宰
朝代：宋

問訊吾邦鶴髮翁，惟公遺愛百年中。
輕刑競喜椼楊脫，薄賦誰嗟杼軸空。
遠卜雖孤桐邑望，貞游還喜葛仙同。
從今枌社添尸祝，一念遥應肸蠁通。
挽許馬帥二首·其一
作者：劉宰
朝代：宋

萬旅雲屯獨鼓行，將軍誓死不求生。
祇今淮浦耕桑滿，膽落胡兒不敢爭。
挽許馬帥二首·其二
作者：劉宰
朝代：宋

南歸更擁碧油幢，指點羣兒受虜降。
猛志不應同逝水，英名千古鎮長江。
挽諸葛宣義二首·其一
作者：劉宰
朝代：宋

世積鄉閭望，公兼德齒尊。
謹身忘歲晚，接物等春溫。
樂事人難比，餘功盜自奔。
平生可無憾，一劄疏明恩。
挽諸葛宣義二首·其二
作者：劉宰
朝代：宋

蘭階初擢秀，棣萼亦聯芳。
幻化應難料，悲懽獨兩忘。
達生知有道，養性更傳方。
一笑乘雲去，誰知本不亡。
挽賀運管二首·其一
作者：劉宰
朝代：宋

赫赫儒宗裔，堂堂公相家。
清規凜冰雪，薦墨爛雲霞。
未協生桑夢，俄興逝水嗟。
遥憐遺愛在，月澹弋溪花。
挽賀運管二首·其二
作者：劉宰
朝代：宋

妄擬絃歌樂，欣逢簿領賢。
高明固天分，清白自家傳。
雲望同凄切，星奔認後先。
孤城重回首，愁鎖暮江烟。
挽趙和仲侍郎三首·其一
作者：劉宰
朝代：宋

四載行都尹，當朝第一人。
中和宣上德，樂易本天真。
論譔疏新寵，論思徯舊臣。
履聲勤帝想，竟阻上星辰。
挽趙和仲侍郎三首·其三
作者：劉宰
朝代：宋

蚤愧斐然作，頻勞掩鼻書。
升沉嗟契闊，問訊辱勤渠。
鄉縣榮歸錦，侯門得曳裾。
傷心鸞鶴御，竟不反匡廬。
挽趙和仲侍郎三首·其二
作者：劉宰
朝代：宋

珍館萊衣侍，佳城孟母鄰。
去來哀樂異，孝愛死生均。
寵渥昭宸翰，豐功勒翠珉。
白蓮原上路，指日萬家春。
挽趙子野母梁氏太夫人
作者：劉宰
朝代：宋

元祐名家幾在亡，夫人懿德足傳芳。
事夫生死終無負，教子艱辛昔備嘗。
八秩燕頤天予壽，十行鸞誥月爭光。
穹窿原上春風起，無復潘輿駐夕陽。
挽趙知宗三首·其一
作者：劉宰
朝代：宋

孝廟垂衣日，宗工補衮時。
治推三輔最，名熟九重知。
紫禁塗非遠，琳宮志自頤。
眼看庭下玉，持橐侍丹墀。
挽趙知宗三首·其三
作者：劉宰
朝代：宋

寓里身重到，孱生謁屢通。
儉欽行己素，健識養生功。
歸旆廬山遠，清尊洛下同。
遥憐猿鶴恨，蕙帳失仙翁。
挽趙知宗三首·其二
作者：劉宰
朝代：宋

就養京華去，聲馳日月旁。
芝封三錫命，桂籍再傳芳。
簜節光華遠，歸軒錦綉香。
高閒塵不染，隠几到羲皇。
挽通倅劉由正二首·其一
作者：劉宰
朝代：宋

質粹言無玷，官清政有方。
能令邦國活，可但海沂康。
別乘歸何早，閑堂樂未央。
傷心瀨陽路，月澹水茫茫。
挽通倅劉由正二首·其二
作者：劉宰
朝代：宋

論姓君先薛，談經我愧匡。
同登太常第，更接鄭公鄉。
別恨驚三紀，還書欠幾行。
猶餘清夜夢，載月渡滄浪。
挽錢承事
作者：劉宰
朝代：宋

藥市能推此念誠，一言爲重萬金輕。
特書會有河東柳，爲記嘉名埒宋清。
挽錢賢良
作者：劉宰
朝代：宋

奏篇重徹冕旒前，欲挽銀河蕩八埏。
六計不爲當世用，一編空受老人傳。
規恢漢祚天方啟，問訊南昌尉已仙。
遇合無人會成數，故山松柏慘寒烟。
挽陳德亨
作者：劉宰
朝代：宋

宅枕烟波勝，人鍾風露清。
蟾宮孤壯志，蛻室悟浮生。
月下扁舟去，花邊短策橫。
錦囊遺藁在，端可振家聲。
挽陳運幹
作者：劉宰
朝代：宋

三載毗陵舊長官，棠陰猶鎖暮烟寒。
紅蓮幕下籌方運，細柳營中食已寬。
家近不妨同晝錦，才難正合整朝冠。
如何又作堂堂去，只有新詩付不刊。
挽陶宣義二首·其一
作者：劉宰
朝代：宋

歷數陰功滿巨編，皇天佑善信昭然。
金閨密勿身通籍，雲路連翩子著鞭。
貝葉經中無別想，白蓮社裏得真筌。
忽驚薤露傳新唱，愁鎖松陵柳澤烟。
挽陶宣義二首·其二
作者：劉宰
朝代：宋

季方當日締華姻，曾款門闌列衆賓。
一別清臺頻換歲，重逢上苑正回春。
白頭自嘆形容改，青眼相看笑語真。
回首不堪成永訣，西風吹淚墮衣巾。
挽雷處士
作者：劉宰
朝代：宋

別駕推前輩，當家得後昆。
零丁問防墓，高大復于門。
達觀吾忘我，儒風子又孫。
閭閻耆舊盡，能復典刑存。
挽齊齋倪尚書
作者：劉宰
朝代：宋

南山有孤松，屹立幾尋丈。
雪根雨露滋，藤蘿巧相傍。
高柯撐青空，落落不可上。
遼東白鶴歸，城郭固無恙。
饑烏拾餘粒，巢燕倚飛幌。
芝田杳何許，鼓翮超蓬閬。
尚書千載人，餘子豈輩行。
方時鄙俗學，制行多矯亢。
我獨道其常，曰彼非至當。
世事有翻覆，陰陽日消長。
誰其倡攻僞，欲使盡一網。
我獨持其平，要辨直與枉。
前瞻豈尚同，後顧亦非黨。
介然兩不合，蘭佩拂千嶂。
惟皇思建極，正直首延訪。
幾趨鑾禁直，屢侍金華講。
三黜柳士師，一念齊得喪。
歲晚復來歸，舊德世所仰。
文昌豈不貴，台星連兩掌。
貞元朝士少，正始遺風蕩。
淹留感時事，去去得初尚。
湖光浮醆斚，巖花開步障。
意行無物累，靜寄絕塵想。
寥寥香山翁，勝處畧相倣。
雖臨大化盡，不改葵藿向。
遺奏手自書，治忽猶指掌。
內欲八柄專，外欲四聰廣。
國本欲先定，以繫四海望。
國勢欲自强，不受夷虜誑。
於今一開卷，星斗照穹壤。
奄奄氣將微，耿耿神愈王。
更爲一夕留，泰然須昧爽。
庶幾華封祝，不使臣子曠。
從容有如此，此豈智力强。
平生剛大氣，胸次妙沖養。
我生不及門，知敬如達巷。
九京不可作，千古恨悢悢。
書湯兄詩卷後并呈丹陽大夫三首·其一
作者：劉宰
朝代：宋

明月韜光甓社湖，發揮千載頼耆儒。
清江曲就無人識，來往橫塘一鄙夫。
書湯兄詩卷後并呈丹陽大夫三首·其三
作者：劉宰
朝代：宋

長安未必勝江湖，蓋世功名徯大儒。
三事更應登密令，一廛我欲伴樵夫。
書湯兄詩卷後并呈丹陽大夫三首·其二
作者：劉宰
朝代：宋

令尹胸襟隘五湖，狂言時肯聽迂儒。
未知他日翹材館，可著當年鄭介夫。
書竇文卿墓
作者：劉宰
朝代：宋

棟宇兮煌煌，鬢髮兮蒼蒼。
羌一言兮會心，駕吾車兮建陽。
車既駕兮遄歸，今良是兮昨非。
釋衆累兮春冰，耿吾心兮夕暉。
斯道兮孔壽，斯人兮不忘。
十載兮重來，泬漻兮此堂。
風撼兮寒松，霜凋兮百草。
佳城兮葱葱，萬古兮是保。
書蔣雲巢詩卷後
作者：劉宰
朝代：宋

逸興常同造物游，駕巢不與世人侔。
日晴紫翠開千嶂，依舊君家在上頭。
書陳少陽遺墨後
作者：劉宰
朝代：宋

贖死何由可百身，遺書猶足警來人。
當時珍重千金字，此日凄涼一窖塵。
月桂辭送陳兄部運京口
作者：劉宰
朝代：宋

芳菲菲兮月之桂，子之家兮傳芳世世。
月之桂兮古猶今，往則得兮子寧不嗣音。
冠鶡冠兮謝章甫，司征商兮河之滸。
更兼官兮部運，幸訖事兮無忤。
歸來兮歸來，倚門悵望兮高堂慈母。
東禪百韻
作者：劉宰
朝代：宋

羣居厭囂煩，兀坐悵離索。
動靜兩何心，求端徯先覺。
張氏好兄弟，同游得先諾。
重以臨邛客，雍容出蓮幕。
二難秀金枝，高會困酬酢。
客來驚醉夢，倒屣出簾箔。
符子方下帷，訓子傳家學。
湯子方涉筆，詞賦工雕斵。
閉門各有適，跫然聞剝啄。
錢君丈人行，邂逅同出郭。
衝飈翼飛蓋，宿潤沾芒屩。
山僧迎戶外，蕭散出林鶴。
升堂忽起敬，先正事超卓。
於今國猶活，繄爾盡忠恪。
禪房燈火闇，遺像丹青落。
惟餘我輩人，往事記其略。
緬懷百年後，賢愚一丘貉。
風爐催煮茗，胸次澆磊落。
開軒一凝睇，偉觀奪巖壑。
古木矯龍蛇，藤蘿喧鳥雀。
亭亭階前竹，左右森矛矟。
老榦欲摩空，穉綠猶含籜。
微風度疎櫺，萬竅呈笙籥。
鼎來聞歌呼，冠带亦褒博。
汝豈陳孟公，四坐爲驚愕。
禍福寧所知，字畫妄穿鑿。
俳優時所拙，掀髯資一噱。
山僧如有意，太息事殊昨。
衆真擁靈君，昨夢非冥漠。
人情良易感，意氣隨飄泊。
焉知宋玉賦，浪費屠門嚼。
朝雲無定姿，密意終難托。
棄置勿重陳，聲色等臭惡。
觴行奉壺矢，尚想古樂樂。
圍棊對空枰，白日忽飛雹。
勢成秦始大，計誤魯日削。
將士兒戯爾，迴旋守宮鑰。
車馬或殆煩，俘虜到幃幄。
張拳合奇偶，奮臂幾攫摶。
嘉名襲百子，覆射師方朔。
數窮或自蹈，世事真難度。
情性漸浩浩，奧義相磨琢。
壽夭徵彭殤，小大稽鵬鸒。
天高何所懸，地垕何所著。
孰怒而雷震，孰笑而電爍。
興王悼煢獨，季世慘炮烙。
道隆此何幸，道降此何薄。
生乎誰汝恩，逝矣誰汝虐。
毫釐有必爭，司馬振鐃鐲。
義正誓不屈，勇士赴鼎鑊。
少焉兩忘言，水浄潛鱗灼。
行樂未有極，暮霞橫日脚。
催歸走童隸，欲去仍復却。
顧瞻忽有念，鬰悒忘諧謔。
鑿井成先志，結甃石鑿鑿。
危亭俯逵道，棟宇更旁拓。
北牖瞰清渠，西軒粲花藥。
借問彼何營，游手事蒲博。
荆簪田家婦，羣居勇奔躍。
有問不能對，彼豈棄耕穫。
似言歲苦饑，貨鬻逮錢鎛。
多謝賢令君，惻怛憂民瘼。
精誠徹高厚，一雨洗炎熇。
種藝貴及時，少稽溝澮涸。
丁錢曾幾何，秋苗遺合勺。
牌追甚星火，胥吏踰毒蠚。
或云勾稽職，久矣廢矩彠。
催科苦重疊，受害徧貧弱。
丁壯腹難枵，努力重鋤穫。
老婦徒跣去，詎敢辭笞掠。
暮歸已戴星，晨出雞咿喔。
疾行君勿嗤，寸步千里邈。
吾聞古哲王，重本抑末作。
豈其倚市門，餘財暨丹雘。
而此力田民，往往困椎剝。
令君誠昭昭，忠告期諤諤。
念此久忘歸，露濡襟袖渥。
餘香來佛殿，幽響動簷鐸。
空庭炳雙燭，木末翻鳥鵲。
清興浩無涯，洗盞復更酌。
殘盃屏督郵，珍送來絲絡。
茲懽誠有餘，茲會歎難數。
別駕人中仙，精爽排秋鶚。
六年脫曹尉，緹車佐方嶽。
少須尺一詔，歸持紫荷橐。
堂堂蒲圻掾，少學鄙衛霍。
棲遲綰黄綬，百鍊斂鋒鍔。
踞鞍尚堪行，投筆清河洛。
含山控邊陲，壯志方蹻蹻。
逝將策殊勳，恩光輝棣萼。
粹然六君子，總抱荆山璞。
或登賢能書，拏雲出頭角。
或游王侯間，健筆驅蛟鱷。
或欲振家聲，塵言束高閣。
行矣拔連茹，大廷副親擢。
誰其戀鄉邑，株守甘齷齪。
惟予與世違，自分同尺蠖。
他時一樽酒，重赴山僧約。
東西岡諸李謀復宏詞墓
作者：劉宰
朝代：宋

前朝流派日星明，聖代殊科更策名。
遺骨未寒丘壟廢，可能宗黨不關情。
東陽道中聞杜鵑
作者：劉宰
朝代：宋

萬里雲山路渺茫，車輪竟日往來忙。
憑君一語成歸去，笑殺兒時射四方。
東陽道旁涵碧亭
作者：劉宰
朝代：宋

四山委蒼翠，一沼湛清漣。
雲飛松竹留，石墮藤蘿牽。
泉音亂絲竹，鳥語賡笑言。
斯亭作者誰，俛仰四百年。
棟宇有興廢，篇章足流傳。
官道紛往來，此地曠周旋。
乃知造物意，以遺靜者便。
我來旱暵餘，龜兆坼平田。
攀崖遡源委，石竇鳴涓涓。
摩挲兩石魚，變化定何年。
松影
作者：劉宰
朝代：宋

老松偃蹇印晴空，倒影參差澹月中。
夜久無人共清賞，一庭蕭瑟走虬龍。
松江道中
作者：劉宰
朝代：宋

久作松江夢，重來泛短篷。
淡雲飛急雪，枯葉戰狂風。
煙末三家市，波心一釣翁。
鴟夷身計耳，吳越等成空。
松風軒晚望
作者：劉宰
朝代：宋

遠山亞歸雲，近山留夕照。
澄江橫浄練，怒風收衆竅。
東南佳山水，此地宅其要。
連甍三萬家，金璧互輝耀。
閒房列歌舞，傑觀富登眺。
物理會有極，却慮成悲嘯。
我家三茅峯，一室倚青峭。
下有荆溪水，水深魚可釣。
歸歟有成計，靜坐觀衆妙。
功名付公等，連茹祇明詔。
他年問無恙，短策寄嶺嶠。
浩歌暢幽懷，狂斐君勿誚。
枕上四首呈丁景舒·其一
作者：劉宰
朝代：宋

督郵行縣豈徒哉，指點虛無作禍媒。
料得淵明知此意，懸拋印綬賦歸來。
枕上四首呈丁景舒·其三
作者：劉宰
朝代：宋

籬邊把菊玩遺芳，未肯從渠入醉鄉。
五字句中窺屈宋，七絃聲裏到羲皇。
枕上四首呈丁景舒·其二
作者：劉宰
朝代：宋

弦歌容與倦將迎，五斗看來一羽輕。
若也兒曹知此意，可容千載擅清名。
枕上四首呈丁景舒·其四
作者：劉宰
朝代：宋

等閒遊目送飛鴻，適意何妨酒一鍾。
蓮社未應尋盛遠，竹林中亦著濤戎。
柬張簿二首·其一
作者：劉宰
朝代：宋

簿書閲過幾牛腰，一縷清香午未消。
梔室醉吟誰是伴，鐵城折簡可頻招。
柬張簿二首·其二
作者：劉宰
朝代：宋

細肋朝來正割鮮，瓦瓶先臘湛寒泉。
香棲枳棘寧多日，斷送橫飛上九天。
柬施上舍
作者：劉宰
朝代：宋

萬里秋光酒一鍾，別來木末幾西風。
懷人滾滾東流水，問訊冥冥北去鴻。
愧我形容難似舊，喜君意氣尚摩空。
相逢莫怪深相問，一笑猶疑是夢中。
次劉聖與遊土山韻
作者：劉宰
朝代：宋

巨浸邑東南，西北起培塿。
意恐七澤翻，遺此鎮其後。
我來雪霜降，陽和開歲首。
平波十萬頃，如鏡照妍醜。
尚想雷霆擊，水立蛟龍走。
微此一抔土，羣生魚鱉久。
山人豈解此，采掇競薪槱。
飛香識早梅，柴門深處有。
攀條情正濃，催歸回鷁首。
幽懷殊未愜，陶寫頼詩友。
春事甫權輿，重來多載酒。
會有不速客，带索老榮叟。
次姜君玉韻且賀北固新居·其一
作者：劉宰
朝代：宋

車來流水馬如龍，北上精藍西復東。
雅意只貪山在近，高標誰與子相同。
門開正好來三益，文就何妨送五窮。
擬向巖前分半席，可能闢地著隣翁。
次姜君玉韻且賀北固新居·其二
作者：劉宰
朝代：宋

門外青山跨伏龍，山頭未曉日生東。
竹林已喜王戎近，蓮社還堪惠遠同。
盛事正應符地勝，清才豈必坐詩窮。
欲成善頌陪張老，自笑尊前一禿翁。
次李秀嵓鶴溪四詩韻·其一
作者：劉宰
朝代：宋

凄凄寒日漾溪流，獵獵西風送客舟。
勇退端爲天下計，留行誰爲聖王謀。
次李秀嵓鶴溪四詩韻·其三
作者：劉宰
朝代：宋

少年意氣十分强，河廣期憑一葦航。
老去結廬漁舍畔，笑看鳬雁往來忙。
次李秀嵓鶴溪四詩韻·其二
作者：劉宰
朝代：宋

忠謀衮衮要須殫，幾度敷陳舌本乾。
夜半會思前席對，天遥毋使此心闌。
次李秀嵓鶴溪四詩韻·其四
作者：劉宰
朝代：宋

稻粱初熟社醅香，草草杯盤不著行。
別後書來煩記取，綠楊堤畔水盈塘。
次王兄韻二首·其一
作者：劉宰
朝代：宋

錦繡胸中富，珠璣筆下生。
如何鹿門去，不向玉堂盛。
次王兄韻二首·其二
作者：劉宰
朝代：宋

買屋依三阜，開窗對兩池。
去來誰是主，空鎖壁間詩。
次聖與小兒啖虎脯篇
作者：劉宰
朝代：宋

折臂最小兒，骨聳顙微廣。
弗說螺螄小，可以吞大象。
那敢謂其然，且幸日稍長。
顧似陶家郎，智識殊不爽。
强令侍師席，跳踉繞函丈。
胡能辨滋味，舍魚取熊掌。
但見蔬菓列，攫取如技癢。
嘉餽得虎臠，新獵出林莽。
對之懶下箸，殺氣猶可想。
呼兒食之既，睥睨尚來往。
饕餮我所羞，跌蕩或稱賞。
服猛豈渠能，過奬謝吾黨。
深慚如敝帚，有誤千金享。
次韻蘇明仲
作者：劉宰
朝代：宋

詩翁名字簡思陵，死去人疑化鶴丁。
敗絮當年猶自擁，褐衣今日可忘情。
次韻謝范黄中運管二絕·其一
作者：劉宰
朝代：宋

一區聞道宅新成，瀟灑真堪寄此生。
胸次清冰元自瑩，不妨更向玉壺盛。
次韻謝范黄中運管二絕·其二
作者：劉宰
朝代：宋

刁塢春回花滿枝，沈溪夢斷水盈池。
遥知弔古經行處，落紙雲烟總是詩。
殺虎行謝宜興趙大夫惠虎皮虎腊虎睛
作者：劉宰
朝代：宋

君不見陽羨周將軍，射殺南山白額虎，千古萬古聲流聞。
又不見宜興趙大夫，南山三十有六虎，令行殺取無復餘。
一虎昔何少，三十六虎今何多。
虎多人不患，所患政之苛。
苛政滅人門，猛虎戕人命。
擇禍莫若輕，泰山之人論已定。
大夫性高明，下令走風雨。
所知在田里，了不見臺府。
既令民免政之虎，又與民除虎之苦，四境之民歌且舞。
或云殺虎太傷和，胡不令渠自渡河。
我聞此言笑且呵，大夫憂民憂，豈必限吾土。
不然鄰國以爲壑，信也白圭愈於禹。
古陽羨，今宜興。
大夫邑之主，將軍邑之民。
主賓多寡事不同，千古萬古同清芬。
毗陵邂逅京口同舍湯叔厚
作者：劉宰
朝代：宋

雞犬相聞里社同，琴書曾共客儒宮。
南樓夜醉三更月，北固秋吟萬里風。
去魯羨君勤采藻，游吳愧我尚飄蓬。
相逢便與論心曲，莫笑依然舊阿蒙。
湯參議惠蓮走筆以謝
作者：劉宰
朝代：宋

蓮實同房若弟昆，人情乖異不堪論。
只今昆弟成胡越，蔓草猶能庇本根。
漫塘口占
作者：劉宰
朝代：宋

醉著船頭背月眠，醒來紅日浴晴川。
等閒活計無人共，獨占江湖萬里天。
漫塘晚望
作者：劉宰
朝代：宋

遠山亞歸雲，黯淡與天一。
近山過餘雨，浄掃峯已出。
式喜鳩喚婦，寧憂月離畢。
擔簦彼誰子，蹇步泥沒膝。
舉頭望天末，一笑失愁疾。
應知扶桑東，明朝浴晴日。
漫塘晚望
作者：劉宰
朝代：宋

霽色催雲作晚霞，小橋却立岸烏紗。
雨餘菱芡新抽葉，秋早菰蒲未著花。
燈影微茫行客艇，鐘聲縹緲梵王家。
沉吟索句輸公等，我欲臨流理釣槎。
漫塘觀雪分韻得遠字
作者：劉宰
朝代：宋

入臘甫自茲，得雪殊不晚。
凝寒祛厲氣，積潤滋麥本。
清興浩無極，步屐忘足蹇。
扣門呼石交，頸縮語猶謇。
挾携事登眺，南去還北反。
所向游目礙，窘若虎就圈。
歸來漫塘上，四望與天遠。
蓑重漁舟歸，煙橫樵舍飯。
稜層敞瑶池，燦爛開瓊苑。
玉龍擁寒城，銀海迷疊巘。
頗喜漫翁貧，覽富逾北阮。
呼兒具杯酌，採掇翻蔬畹。
不辭多酌我，自愧飲河鼴。
少焉斂夕氛，桂魄爭婉娩。
翻思造化工，舒卷意難忖。
方其陰風壯，一噫萬象偃。
聚將藪澤平，散欲天壤混。
端疑冰山固，可但拳石狠。
及其遂離析，去去不可挽。
日月麗太清，草木被餘煖。
區分鏡出匣，渙散渠決堰。
向來天壤間，了不計增損。
呼吸一氣爾，人當解茲悃。
恭惟聖明君，憂民中繾綣。
方冬祈瑞應，此足慰勤懇。
貴瑞不貴多，真宰亦知撙。
公等調元手，聖世須補衮。
未應事閒曠，崖壑慣棲遯。
我智拙於鳩，一枝聊自穩。
但喜占豐年，努力務耕墾。
爲土山行者勸緣
作者：劉宰
朝代：宋

莫言山勢但陂陁，坐斷東南萬頃波。
地勝要人勤洒掃，瓶空無米却如何。
爲布金寺僧慧鑑作呈趙守
作者：劉宰
朝代：宋

老樹槎牙記佛廬，露啼蛩弔百年餘。
鼎新堂殿誰爲此，壯觀林泉我弗如。
身上無華惟布縷，盂中舐味祇山蔬。
野僧勤瘁能如許，罪或無多乞赦除。
爲紀生借屋
作者：劉宰
朝代：宋

乃祖焚身爲祖劉，末孫那敢不相周。
單辭往扣賢公子，茅屋何妨得借留。
猛虎行
作者：劉宰
朝代：宋

市有虎，毋妄言。
當關虎士森戈鋋，市上一呼人駕肩。
虎雖猛，那得前。
市有虎，言非妄。
君不見左馮諸邑天下壯。
斧斤聲斷林壑空，猛虎通衢恣來往。
食人肉，飲人血，沈痛積冤何可說。
凝香堂上紫煙浮，風流太守憂民憂。
一朝下令開信賞，藉皮枕骨彌山丘。
虎已滅，人患絕，夜永猶聞泣幽咽。
泰山之側如可居，子後夫前甘死別。
玉糝羊歌
作者：劉宰
朝代：宋

華陽洞口玉糝羊，世人傳得神人方。
雪團入口桂椒香，能令老者壽而康。
瑶池玉佩正丁當，箬包聊薦九霞觴。
世言神仙不鮮食，初平山中果何物。
桃源更有避秦人，割雞爲黍迎來賓。
用前五字韻趣劉聖與建第
作者：劉宰
朝代：宋

君不見茅屋下，四壁床敷窄。
又不見朱門中，金碧鎖空宅。
宅成更欲致良材，水浮陸走空山澤。
茅屋區區誠已疎，朱門汲汲彼何迫。
勸君勿學伏波老，自詭裹屍須馬革。
又勿學金谷人，綺窗阿閣綿阡陌。
但令庭宇潔，頗與塵囂隔。
市聲不至亂琴書，厨煙可免衝咽啞。
庶幾家人安，亦使我心獲。
吾宗開敏姿，富有濟時策。
棟宇著易象，義不假探索。
况聞玉堂直，視草須元白。
所期不日成，毋使中道畫。
庶奉紫芝泥，即刷青雲翮。
用韻寄陳仲思聞有詩它贈而不見及
作者：劉宰
朝代：宋

之子才宜獬豸冠，我纔童丱即窺斑。
溟鵬已擊三千里，天驥猶遺十二閑。
五字飽聞傳有位，尺書枉用到窮山。
春風得句能相寄，待我猶存季孟間。
用韻煩蔣延陵寄前詩至章泉
作者：劉宰
朝代：宋

之子交游柳與劉，朅來聲聞水東流。
懸知此去居三館，可但當年記九丘。
滄海狎鷗猶好在，紅塵沒馬肯回不。
短篇爲寄章泉老，莫聽浮沉付石頭。
用韻索青娥丸
作者：劉宰
朝代：宋

病餘不賦惱儂歌，活計江湖一釣蓑。
儻許膏肓驅二豎，肯令紅粉污青娥。
甲午秋作四絕題窗間·其一
作者：劉宰
朝代：宋

驛吏持來郡吏批，丁寧急急趁符移。
兒童駭汗催科急，趣駕元來荷聖慈。
甲午秋作四絕題窗間·其三
作者：劉宰
朝代：宋

漆園逸氣藐雲霄，吏部英詞揭斗杓。
未用雞蟲分得失，笑看鵬鷃兩逍遥。
甲午秋作四絕題窗間·其二
作者：劉宰
朝代：宋

明時一士不遐遺，臣子無才盍自知。
騎馬趨朝常處士，幾人笑誦醉翁詩。
甲午秋作四絕題窗間·其四
作者：劉宰
朝代：宋

聯翩銜尾下深溪，又是當年竭澤時。
玉燭均調何日是，舂陵三歎次山詩。
甲午至節後同諸兄入市歸有感
作者：劉宰
朝代：宋

七十衰翁入市歸，感今懷昔淚沾衣。
人稀舊識居猶是，俗競新華質已非。
九府泉慳誰改作，五材兵去孰防微。
西山不屬銀緋客，只合高歌詠采薇。
畏雨不出簡張端袤昆仲符伯壽諸兄
作者：劉宰
朝代：宋

我居市北子市南，中間萬口喧春蠶。
子來自南我自北，繚繞東西厭匍匐。
塊坐不言中有得，谷鳥一聲驚晝息。
翻然却念友多聞，獨有君家好弟昆。
嘯軒團團朝至昏，古往今來入討論。
興來握手眇乾坤，一鼓平沙萬馬奔。
隔牆更喚符夫子，青眼相看忘汝爾。
金丸屢墮銅壺冰，欲竟書囊了無底。
不辭勇往問荀陳，脩竹亭前一欠伸。
朝來好語聞行人，老龍駕雨上天津。
病鶴吟上黄尚書
作者：劉宰
朝代：宋

五湖浩蕩平沙暖，病鶴摧頹翅翎短。
萬里空懷宿昔心，忘機已結沙鷗伴。
華表飛來遼海仙，人間嘉會恰千年。
一聲嘹唳九關傳，虎豹辟易不敢前。
盡推同類遊鈞天，浮丘王喬相後先。
縹緲遺音墮雲際，應念沙頭苦憔悴。
欲令弱羽更軒昂，共駕飛廉騎六炁。
瑶池飲，芝田戲，五湖回首皆塵世。
菰米熟，藕花鮮，五湖秋色正相便。
寄聲青鳥謝勤拳，摧頹病鶴那能然。
癸未寄王甥
作者：劉宰
朝代：宋

別時庭戶正秋清，劃見園林翠織成。
吳下余思頻刮目，渭陽子豈遂忘情。
堤間飛蓋分垂柳，水面浮舟約半萍。
乘興時來共清話，相望能隔幾牛鳴。
發紹興
作者：劉宰
朝代：宋

留滯青春晚，經行此日初。
柔條桑著眼，短穗麥生鬚。
竹外雲埋屋，花邊水遶渠。
箇中容我老，肯遺子公書。
真西山贊
作者：劉宰
朝代：宋

中國相司馬，和氣滿華夏。
惜哉民始蘇，身已要人扶。
石翁姥
作者：劉宰
朝代：宋

采石江頭風晝息，掀天雪浪平如席。
沿崖小泊客心寬，攀蘿曾看望夫石。
天涯望斷人不歸，露寒猶想淚霑衣。
爭似石翁携石姥，年年對峙夾岡道。
人歸人去我何心，雨沐風餐人自老。
比翼鳥，連理枝。
年多物化徒爾爲，長生殿裏知不知。
碧雲即事
作者：劉宰
朝代：宋

唧唧秋蛩鳴，耿耿秋夜長。
簡編負初心，枕簟怯新涼。
朝曦入疎牖，宿雲散前岡。
歸歟一葉舟，浩歌聽滄浪。
碧雲即事
作者：劉宰
朝代：宋

塊坐經年不入山，山僮拍手笑衰顔。
登高猶喜心期在，望遠還驚目力慳。
雲氣蒼茫自羈旅，煙波飄蕩幾惸鰥。
朝來舊雨添新雨，誰識安危指顧間。
社日僧舍風雨
作者：劉宰
朝代：宋

借蔬香積共晨炊，客裏良辰總不知。
孺子從渠均胙肉，南翁無處聽巴詞。
神鴉得志飽終日，巢燕有心來及時。
風雨聒人聾轉甚，半鍾濁酒可能治。
秋懷二首·其一
作者：劉宰
朝代：宋

翠幄迎霜半染紅，高林風過雜笙鐘。
澄光萬頃天無滓，留與羲和駕六龍。
秋懷二首·其二
作者：劉宰
朝代：宋

一抹紅綃日脚霞，千林暮靄納歸鴉。
西風捲盡梧桐葉，乞與中庭散月華。
秋闈後勉子姪
作者：劉宰
朝代：宋

我生場屋慣周旋，得失從知豈偶然。
天理先須盡人事，時文端的本塵編。
日烘甕牖朝先起，雪壓茅齋夜不眠。
萬里夷塗從此去，著鞭寧怕祖生先。
章倉席上
作者：劉宰
朝代：宋

官舍若幽居，四圍山水綠。
中有超詣士，簿書厭拘束。
邂逅文字飲，交契如金玉。
朱絃發清音，紋楸理新局。
一盃復一盃，夜闌更秉燭。
木落天宇寬，蟹肥酒初熟。
相期壯觀游，憑高重送目。
勿令兒曹知，此味我所獨。
答王去非覓柳栽
作者：劉宰
朝代：宋

不惜柔條折贈君，與君分占萬家春。
祇愁五柳門前景，不稱三槐堂裏人。
答王虞卿邀遊山
作者：劉宰
朝代：宋

墨池催勝遊，虞卿枉真蹟。
我行浩無期，君歸定何日。
非憂年歲晚，自嘆機會失。
空煩日卓午，蔬飯滿香積。
答鍾元達覓藕栽二首·其一
作者：劉宰
朝代：宋

紅粧翠蓋出污塗，水面風吹醉欲扶。
自是凌波有仙種，文君莫訝茂陵姝。
答鍾元達覓藕栽二首·其二
作者：劉宰
朝代：宋

漸點青錢浮水面，猶將素節混泥沙。
送君百頃風潭上，莫笑原非十丈花。
簡同志
作者：劉宰
朝代：宋

竹韻因風來滿楹，桂枝和月印中庭。
遥知棋罷渾無事，百首新詩醉復醒。
簡張槃齋以國朝四君子文易南華經
作者：劉宰
朝代：宋

我宋百年間，人物兩漢上。
堂堂司馬公，奧學邁舒向。
廬陵祖韓孟，首以六經唱。
升堂子曾子，功亦孟氏抗。
荆舒徇偏見，晚拂天下望。
斯文價金玉，表表足相尚。
一編誰纂聚，百世得宗匠。
晴窗一開卷，璀璨羅萬象。
餘功墮毫穎，雲煙起千嶂。
老我憂患餘，苦學殊少壯。
適越資章甫，篋笥增冗長。
之子秀儒林，筆力錦江浪。
九原如可作，四子推輩行。
殷勤特送似，或可起遺忘。
漆園有傲吏，所樂在閒曠。
插架有全書，引領祈拜貺。
所志逍遥游，不受鵾鵬誑。
他年子奮飛，榮問日休暢。
濠梁如有意，回首問無恙。
聞杜鵑三首·其一
作者：劉宰
朝代：宋

當日停輈古道傍，大言聊以解愁腸。
只今老去還吳下，無復驅車走四方。
聞杜鵑三首·其三
作者：劉宰
朝代：宋

薄宦思歸畏嶮巇，從君歸去苦嫌遲。
歸時綠鬢今黄髮，歸路平安我獨知。
聞杜鵑三首·其二
作者：劉宰
朝代：宋

天津橋上小徘徊，入耳新聲兆有開。
家住江南異京洛，不因君至浪驚猜。
聞桔橰
作者：劉宰
朝代：宋

歲旱田家競作勞，車聲夜半響嗷嘈。
市門多少夸毗子，日晏高眠笑爾曹。
聞田老死于臨安
作者：劉宰
朝代：宋

見說眉龐質粹溫，他年準擬大吾門。
可憐不識家翁面，虛作人間一世孫。
舟中
作者：劉宰
朝代：宋

蓼岸著花紅半吐，稻畦過雨綠平鋪。
炊煙起處三家市，却向江湖憶畫圖。
舟過惠山
作者：劉宰
朝代：宋

小立船頭看惠山，山尖半在有無間。
蠶眠未老秧方綠，且放煙雲自往還。
舟過橫塘有感
作者：劉宰
朝代：宋

平波淺草橫塘路，曾挽扁舟衝急雨。
朱顔綠鬢氣崔嵬，欲斥九關揮玉女。
萬古功名付汗青，九天光寵生門戶。
邯鄲一夢兩周星，霜壓孤蓬日始晴。
風樹不停身已老，病容衰鬢鬼猶驚。
東烏西兔自昏曉，北來南征幾時了。
海上欲覓安期瓜，山間却值孫登笑。
澤畔殷勤訊漁父，掉頭不言吾已悟。
蚤求富貴晚長年，老少不同均計誤。
連年旱魃失祈禳，人肝不厭犬豕腸。
今年稻肥家有酒，萬事且付無何有。
苦雨遣興
作者：劉宰
朝代：宋

老去身何有，時危念苦深。
朝陽方借煖，宿靄又成陰。
梁楚安巢少，關河去鳥沉。
誰歌出塞曲，慷慨百年心。
荷花
作者：劉宰
朝代：宋

淤泥除盡藕根空，留得孤芳照病翁。
水面亭亭塵不染，懸知不是蓼花紅。
觀瀑布圖
作者：劉宰
朝代：宋

仰觀山糢糊，俯視山歷歷。
見卑不見高，此恨通今昔。
觀者笑且言，畫手非用力。
安知畫工心獨苦，世上悠悠幾人識。
君看白練飛，杳不見來跡。
疑從九霄中，直下恣噴激。
六月天無風，大暑鑠金石。
此景獨清涼，飛雪灑石壁。
此豈銀河翻，餘派墮空碧。
抑豈龍門決，洪波注八極。
方知畫者心，不止存目擊。
山上更有山，去天不盈尺。
丹崖與翠巘，羣仙所游息。
煙雲不可到，日星在几席。
甘露被草木，醴泉出巖隙。
流落人間者，萬派祇餘瀝。
知畫豈予能，因畫重悽惻。
聖賢言外意，未可紙上得。
所以說詩者，要在以意逆。
安得畫外觀山人，共向書中探端的。
訪陳廷瑞有感
作者：劉宰
朝代：宋

間維有常度，曜靈無停輈。
翩翩葉辭柯，過眼綠已稠。
弱榦不盈尺，忽已高岑樓。
念昔過庭日，朋來悉良儔。
我年未成童，子少無與侔。
我質本駑駘，蹇步畏阻脩。
子如渥洼駒，猛氣已食牛。
當時二老人，笑語懽且酬。
門戶各有托，寧計才與不。
登門如昨日，星紀跡再周。
二老安在哉，體魄歸山丘。
隔屋聞讀書，玉樹鏘琳球。
呼燈使來前，秀氣炯雙眸。
問之垂九齡，屬對解冥搜。
感此傷我心，淚下不可收。
來者日已長，逝者挽不留。
其間我與子，能閲幾春秋。
寧復青衿佩，與子從親游。
幸子齒猶壯，有母方白頭。
刷翮凌青霄，足勝負米由。
而我風樹悲，耿耿何時休。
四十已無聞，過是夫何求。
矧復病日侵，見面良可羞。
竹實不療饑，芰製非寒裘。
躬耕苦勤勞，代耕多悔尤。
學仙竟誰成，百年等浮漚。
俛仰天地間，身世真悠悠。
時雨漲綠池，好風交平疇。
嚶嚶出谷鳥，汎汎川上鷗。
遇景適會心，曠望聊夷猶。
試郭生筆
作者：劉宰
朝代：宋

金華山中僊，委蛇霜雪明。
君於何處得，束縛封管城。
大白真若辱，脫帽甘沉冥。
世有揚子雲，猶堪草玄經。
謝朱仲玉二首·其一
作者：劉宰
朝代：宋

君家只隔小橋西，幾度占星望少微。
已向龍墀攄大對，不應鸞翼尚低飛。
杖藜喜逐先生後，斂板誰知故我非。
欲學丘江吟短句，錦文試覓景陽機。
謝朱仲玉二首·其二
作者：劉宰
朝代：宋

夫子知名浙水西，妙年奧學洞幾微。
一官簿領身如寄，萬里雲霄步若飛。
詩苦何妨同杜老，說難終不羨韓非。
擬酬白雪陽春句，願借天孫織女機。
謝湯生惠酒和來韻
作者：劉宰
朝代：宋

聞道吾猶及老成，高秋離索不勝情。
朋緘已喜賢從事，二缶那堪對麯生。
多病吾今同退鷁，壯懷君可掣長鯨。
能來共醉西風否，木落千山夕照明。
謝烏鵲
作者：劉宰
朝代：宋

朝來不成寢，啼烏繞西東。
似欲砭我愚，無虞終有凶。
挽衣行太息，飛鳴鵲當空。
似欲慰我心，正直神所容。
舉手謝烏鵲，憂喜當何從。
吉凶兩不到，我在阿堵中。
謝章泉再以前韻見寄三首·其一
作者：劉宰
朝代：宋

白社相從遠與劉，可憐衲子溷儒流。
自嗟達巷知夫子，緬想諸荀從太丘。
書寄洪喬空爾耳，詩編杜集可容不。
前山底處堪長望，我欲携筇上上頭。
謝章泉再以前韻見寄三首·其三
作者：劉宰
朝代：宋

書賢從事我非劉，傑句君爭萬壑流。
擬學岑參酬杜甫，可能列子識壺丘。
倦游審已懸車矣，問字猶多載酒不。
無限相思梅發處，手摧殘雪嗅枝頭。
謝章泉再以前韻見寄三首·其二
作者：劉宰
朝代：宋

解印歸來白社劉，風流靖節許同流。
詩來幾說鶑求友，老去自慚狐首丘。
會合由來天幸耳，殷勤還識我心不。
春回是處堪行樂，能復携錢掛杖頭。
謝紀倅惠梅
作者：劉宰
朝代：宋

翠實堆盤對綠樽，清香尚想月黄昏。
主人合試調羹手，病叟難忘止渴恩。
謝薦醫
作者：劉宰
朝代：宋

容貌天黥二十年，刳腸一洗悵無緣。
祇今縱使逢醫緩，却顧霜毛已颯然。
謝諸友移具游德及亭
作者：劉宰
朝代：宋

老去疎文會，朋來愜素心。
結廬慚遠引，挈榼荷親臨。
反旆孤成約，臨池得勝尋。
鳥飛青嶂遠，魚戲碧波深。
揮麈荷香度，開樽柳色侵。
已欣年洊稔，猶冀雨爲霖。
學道心無得，爲農力不任。
每因情款款，常恐歲駸駸。
坐久便徐步，觴頻怯滿斟。
非因苦衰疾，豈憚豁煩襟。
羈旅忘家食，辛勤念子衿。
範模資伯父，燈火惜分陰。
一第均兒戲，微言久陸沈。
簞瓢誠有味，山水會知音。
子事增吾感，吾言豈子箴。
他年黄鵠舉，莫忘候蟲吟。
謝趙使君豁租
作者：劉宰
朝代：宋

長榜朱書又墨書，使君頒令豁逃租。
一千里內歡聲滿，十數年來此事無。
謝陳僉惠紅綠柿
作者：劉宰
朝代：宋

紅綠分佳果，丹青讓好辭。
遥憐霜落葉，岸幘坐題詩。
讀公孫弘卜式兒寬傳
作者：劉宰
朝代：宋

儒雅弘寬世所宗，汗青中介牧羊翁。
史家有意君知否，未必文華勝樸忠。
讀張氏義莊畫一寄持甫輅院
作者：劉宰
朝代：宋

叔世誰憐族派同，高情真有古人風。
宗分大小稽周典，惠匝親疎比范公。
二頃開端能不吝，一編垂訓可無窮。
欲書盛事傳千載，預愧衰孱語不工。
讀樓護傳
作者：劉宰
朝代：宋

劉氏難令呂氏安，酈生大義炳如丹。
君卿賣友阿王莽，死去何顔見呂寬。
讀蘇武傳
作者：劉宰
朝代：宋

李陵衛律兩降人，大義相規幾盡誠。
陵語不傳傳衛律，要令千載識交情。
讀衛青傳
作者：劉宰
朝代：宋

任俠行權世所誅，將軍尚借齒牙餘。
古來名將勤招選，底事牢辭不敢居。
讀韓詩和其韻
作者：劉宰
朝代：宋

韓子文同孟氏醇，陳言去盡只天真。
君詩費却雕鎸力，筆下應誇自有神。
賀真參政因以爲戒
作者：劉宰
朝代：宋

名賢得位古來難，君有高名宇宙間。
願率衆星環北極，要令百世仰西山。
賀趙居父登第
作者：劉宰
朝代：宋

詞場聞奪錦標歸，好是斑衣映綠衣。
永日湖山供賞詠，好風宮殿正清微。
堂新六桂光宸翰，庭秀雙芝煥彩闈。
肯向長安誇得意，妙年伯玉已知非。
賀陳子揚致仕追贈父母二首·其一
作者：劉宰
朝代：宋

一念平生在報親，九原今日喜追榮。
鼎來天上維新渥，足慰人間罔極情。
康樂弟兄傳絕唱，胡威父子擅清名。
君家盛事人難及，倦客聞風亦眼明。
賀陳子揚致仕追贈父母二首·其二
作者：劉宰
朝代：宋

一笑相逢意自親，別來庭樹幾枯榮。
流傳郢客陽春句，想見鴟夷萬里情。
賈傅才能通國體，柳州文字占時名。
何如一棹洮湖去，獨泛滄波弄月明。
賦陳太史所築凌雲亭四首·其一
作者：劉宰
朝代：宋

太史曾題仲舉輿，子虛賦就壓蓬廬。
終然不負凌雲志，會向蓬萊頂上居。
賦陳太史所築凌雲亭四首·其三
作者：劉宰
朝代：宋

紫煙縹緲接雲霞，亭下連甍十萬家。
想見當年關尹子，已占柱史入京華。
賦陳太史所築凌雲亭四首·其二
作者：劉宰
朝代：宋

吏退庭空一逕深，交柯密葉布繁陰。
婆娑誰識先生意，恐負當時庇物心。
賦陳太史所築凌雲亭四首·其四
作者：劉宰
朝代：宋

身自蓬萊頂上來，彩雲深處見崔嵬。
憑高莫作凌雲想，聞說天門有詔催。
賽龍謠寄陳倅校書兼呈黄堂
作者：劉宰
朝代：宋

重光協洽之歲夏四月，朱方不雨川源竭。
田家汲井灌新秧，綆短瓶羸汗流血。
太守憂民一念深，欲決銀河起伏陰。
彌月驅馳徧羣祀，雲捲碧霄呈象緯。
聞說南洲有蟄龍，百年水旱資神功。
民言直徹九天上，絲綸屢下恩光重。
來往瞻言三百里，別乘親行古無此。
潔蠲牢醴薦芬馨，願借英靈一瓢水。
瓢水英靈亦何在，精誠自與神明會。
炎官叱馭正當空，豐隆已駕隨飛蓋。
歸軒暮扣古城闉，霈澤朝均千里外。
秧田得雨變青青，麥田流水迷溝塍。
擊壤歡呼紛老稚，慚愧今年又豐歲。
典衣沽酒賽神龍，一飽權輿神所賜。
神龍肸蠁意已傳，似言此賜非予專。
一瓢汲水能回天，多謝紫府瀛洲仙。
瀛洲仙人笑揮手，龍不言功我何有。
祗今千騎擁朱輪，即是商家大旱作霖人。
贈九華程兄
作者：劉宰
朝代：宋

君家九華山，山翠常在目。
雞犬聲相聞，山腰幾隣曲。
本固枝葉蕃，無若君之族。
當年紫橐翁，一念要親睦。
俸餘不自有，買田徧谿谷。
計口給之食，昏旦常陸續。
吉凶更資助，常使有餘畜。
只今大江南，盛事君家獨。
君歸廣此意，勝處新卜築。
周遭植名花，中間敞家塾。
少長驅之學，毋間親疏屬。
庶幾子又孫，更衍無窮福。
亦使紫橐翁，百世流清馥。
贈凌山人二首·其一
作者：劉宰
朝代：宋

星冠鶴氅賸威儀，新納官錢得度歸。
慚愧三茅老兄弟，一生木石草爲衣。
贈凌山人二首·其二
作者：劉宰
朝代：宋

百鍊靈丹手製成，等閒騎鶴上青冥。
緱山自有來時侶，莫羨遼東化鶴丁。
贈尤丞季端
作者：劉宰
朝代：宋

冠製殊常袖更寬，風流王謝出長干。
筆端雲錦呈天巧，胸次冰壺挹露寒。
未許歸期占信宿，想應喜色動門闌。
賢昆自有長生術，爲覓仙家九轉丹。
贈江西吳定夫
作者：劉宰
朝代：宋

定夫江海士，瘦骨如臞仙。
翩然及吾門，不假左右先。
我方厭塵埃，一笑喜相延。
肩懸兩破囊，既見始解纏。
我欲具杯酒，割雞烹小鮮。
自言乃長齋，不受世葷羶。
少休入西山，幽尋徧崖顛。
山空四無人，白眼問青天。
洞口得老翁，守死易一編。
高談慰寂寞，其然豈其然。
去去不忍別，解衣示勤拳。
及歸已彌旬，爲我少留連。
道逢一病媼，背僂兩足攣。
津頭見羈旅，數口依敗船。
料理窮晨昏，奔走環市廛。
足攣不良行，結廬倚牆垣。
船敗不可航，買舟捐萬錢。
爲慮極靡密，要使終安全。
詰旦擬東還，既夕重周旋。
嗟子塵外客，而結區中緣。
吾衰不能爾，愧汗與涕漣。
或疑破囊中，探用若流泉。
子豈費長房，一壺掛簷前。
或疑瞿曇老，濟世法無邊。
勤君爲此來，昏頑警沈綿。
君師魯東家，二說當捨旃。
理一而分殊，先儒有遺言。
君歸更商略，書來慰殘年。
贈沈術士號金腰带
作者：劉宰
朝代：宋

萬釘寶带誠堪羨，七字成詩喜欲狂。
世事浮華有真趣，贈君一笑作行囊。
贈芮醫
作者：劉宰
朝代：宋

乳母夜深紉故衣，針墮兒側姥不知。
兒膚受針口啼哭，展轉無眠針入肉。
明日啼聲甚夜來，問兒疾苦誰能猜。
拊摩忽到傷針處，兒啼欲絕姥方悟。
醫師睨視了無策，鄰母驚嗟悉來覩。
羣兒竊聽聞，肩竦毛髮豎。
芮生昻然來，自言醫此屢。
探懷出良藥，布指揣針路。
斯須穎脫出，肌理自如故。
嗟哉此神術，小試輒如許。
我聞在昔陳留市，刀鑷工中人避世。
至今山谷後山詩，明月夜光光照地。
又聞宋人有藥手不龜，世世澼絖無贏貲。
客得其方說吳主，大敗越師因胙土。
方今北境猶多虞，萬金良藥時所須，汝胡不往此踟躕。
芮生莞爾笑，倖利吾所誚。
喟彼陳留翁，異世或同調。
贈陳內機
作者：劉宰
朝代：宋

學詩常擬邵堯夫，問道曾謁楊慈湖。
堯夫之詩呈大樸，慈湖之學澄太虛。
羨君優游兩者間，傲視軒冕如蘧廬。
何時從我山中居，絕勝泛綠依紅蕖。
贈齒醫魯生
作者：劉宰
朝代：宋

曾過當湖好事家，園池髣髴記豪華。
老來只欲甘藜藿，乞我仙方固齒牙。
走筆謝王去非遣餽江鱭
作者：劉宰
朝代：宋

環坐正無悰，駢頭得嘉餽。
鮮明訝銀尺，廉纖非蠆尾。
肩聳乍驚雷，腮紅新出水。
芼以薑桂椒，未熟香浮鼻。
河魨愧有毒，江鱸慚寡味。
更咨座上客，送歸煩玉指。
飣餖雜青紅，百巧出刀匕。
翩翩鶴來翔，粲粲花呈媚。
頗疑壺中景，髣髴具盤底。
又疑三神山，幻化出人世。
更於屬饜餘，想像無窮意。
知君束裝冗，不敢折簡致。
厚賜何可忘，因筆聊舉似。
走筆謝王老丈惠花牋
作者：劉宰
朝代：宋

璀璨金魚學士牋，玉堂落筆起雲煙。
半生野外扶犂手，乞與真如擲道邊。
走筆送韓昕伯謁任廣文
作者：劉宰
朝代：宋

芹宮競說廣文賢，姓字高懸衮繡邊。
八十老翁無失德，三千弟子盡推先。
趣劉倅聖與建第
作者：劉宰
朝代：宋

鷦鷯巢枝寬，大鵬溟海窄。
不齊物之情，大小貴安宅。
一區揚子雲，衡宇陶彭澤。
何妨輪鞅稀，所憎廛市迫。
吾宗携家來，寒暑已屢革。
寓舍得賈區，開門即廣陌。
四鄰共壁立，而無藩牆隔。
晝通燔炙芬，夜悉笑語啞。
麕至窘賓朋，雨立愧臧獲。
傳聞三徑地，經始得長策。
良材蔽川下，賤售非難索。
露廩發陳積，香飯流匙白。
羣工闖戶外，拱手聽規畫。
願速大厦成，却展摶風翮。
趣劉聖與寓王甫桂墅
作者：劉宰
朝代：宋

門外平湖百頃寬，庭前翠竹繞欄干。
鳥啼花笑四時好，几浄窗明六月寒。
賸可琴書供晝永，不妨絃管到更闌。
留行莫爲歌楊柳，作計應須趁牡丹。
跋趙憲唐率更千字文蹟
作者：劉宰
朝代：宋

草非草，真非真。
柳之骨，顔之筋，歐張瘦硬可通神。
衆體備，兼衆美。
莫臻興嗣書，無首亦無尾。
當年好事人，各欲徇所嗜。
割截同至寶，得中固爲喜。
莫將俗眼看，墨脫字已漫。
當年寶匣中，什襲幾歲寒。
祇今煙雲披，星斗尚闌干。
麟角鳳觜毋輕棄，煎膠續弦端有冀。
君不見四窗寶此不寶他，固應落筆驚風雨，走龍蛇。
送丁道士住洞陽
作者：劉宰
朝代：宋

華陽洞口鍊丹臺，仙客遺基在草萊。
急遣羽流專洒掃，千年去鶴會歸來。
送上元張尉兼柬呂制幹二首·其一
作者：劉宰
朝代：宋

千古繁華白下亭，萬家花柳擁層城。
登臨此去非無地，彈壓中間要有聲。
送上元張尉兼柬呂制幹二首·其二
作者：劉宰
朝代：宋

幕府東來第一人，姓名星斗揭蒼旻。
龍駒要踏浮雲去，好向庭前一問津。
送傅守歸·其一
作者：劉宰
朝代：宋

煩暑斂清曉，西風生遠林。
客懷感素秋，歸夢越千岑。
祖帳城南門，藹藹萃華簪。
舉觴忽有贈，去矣無遐心。
送傅守歸·其一〇
作者：劉宰
朝代：宋

北渚有狂士，病卧忘四時。
綠暗知春晚，葉落識秋期。
西風日已高，凝露方自滋。
獨有歲寒心，不負流水知。
送傅守歸·其七
作者：劉宰
朝代：宋

辯士變初說，勇士衰再鼓。
向來東海濱，有士節獨苦。
歲晚兒女戀，頗亦類張禹。
堂堂裴晉公，綠野能容與。
送傅守歸·其三
作者：劉宰
朝代：宋

令行肅權豪，仁施先困窮。
適此饑饉餘，喟彼杼軸空。
勞來窮人謀，祈禳與天通。
那得三百州，落落皆此公。
送傅守歸·其九
作者：劉宰
朝代：宋

濯纓滄浪水，爲愛滄浪清。
明明中興主，齋居方厲精。
疏傅不自惜，決去鴻毛輕。
濫觴爾何知，咄哉檀長卿。
送傅守歸·其二
作者：劉宰
朝代：宋

堂堂司馬公，獨樂五畝園。
歲月坐成晚，花木亦已繁。
世事尚可爲，石交有遺言。
歸來默無語，拊石弄潺湲。
送傅守歸·其五
作者：劉宰
朝代：宋

永日來清風，黄堂少公事。
憑欄一長望，千載幾興廢。
論功赤壁多，語士北府銳。
歸舟眇家具，弔古足新製。
送傅守歸·其八
作者：劉宰
朝代：宋

仕至二千石，富貴有足樂。
官爲諫大夫，亦足究所學。
蘭階擢珠樹，金閨聯棣萼。
何妨赤松遊，不負黄石約。
送傅守歸·其六
作者：劉宰
朝代：宋

金山故佳麗，傑觀環孤峯。
對峙焦公廬，林杪出疎鐘。
南歸謝塵鞅，北眺足從容。
應持濟川手，一酹擊楫翁。
送傅守歸·其四
作者：劉宰
朝代：宋

世念分五兵，當使道戰勝。
昔別稽山陰，風采臞而整。
重逢驚少壯，神光爍衰病。
一氣中夜存，還丹嗤葛令。
送劉簿秩滿東歸
作者：劉宰
朝代：宋

一官簿領十年間，此去青雲手可攀。
勝日西湖浮畫舫，頻將巵酒酹孤山。
送友人
作者：劉宰
朝代：宋

凜凜霜臺起事功，翛翛三徑任窮通。
幾因節物傷離別，無奈行藏苦異同。
白露感懷悲杜老，黄樓得句憶坡翁。
鴈行何日齊飛去，岸幘相看酒一中。
送友人
作者：劉宰
朝代：宋

年來去客半西東，須信勞生等轉蓬。
萬里相望成別恨，一聲何處遞冥鴻。
人情對景分憂樂，月色於今豈異同。
莫把壯懷成索寞，舉盃聊與吸清風。
送友人入京
作者：劉宰
朝代：宋

郭內無田負郭居，酒中有趣酒尊疎。
波間屢聽濯纓曲，架上時繙種樹書。
萬里長風摧岸柳，一天清露屬園蔬。
故人欲問平安信，爲說年來頗晏如。
送友人歸茅山
作者：劉宰
朝代：宋

峩峩三茅峯，秀出雲雨上。
疑有避世士，卜築便幽曠。
菊英當朝餐，蘭佩拂千障。
我行未之見，徘徊幾惆悵。
子居山之西，昔聞今見之。
厭和下里曲，浩歌商山芝。
山林久寂寥，遲子相發揮。
間關整車軸，萬里端自茲。
特苗天所扤，念此令人悲。
毋爲舍靈龜，旁觀時朵頤。
送友人赴省試
作者：劉宰
朝代：宋

月滿千門夜未央，憶陪多士湊文場。
露將寒透銀袍冷，興與秋來筆力剛。
十載轉頭成昨夢，一身爲客尚他鄉。
爲言桂苑聯鑣客，要折高枝壓衆芳。
送姜君玉赴省試
作者：劉宰
朝代：宋

樽酒論文弱冠前，交情老去只依然。
久荒三徑無來客，細撥青燈話昔年。
少日功名誰汗簡，舊遊江海半華顛。
君行試問都門柳，幾送銀袍上九天。
送平江趙法曹
作者：劉宰
朝代：宋

金科天上耿星辰，丹筆年來有屈伸。
子去平反供母笑，民知寬大頌君仁。
祇今茂苑題輿客，曾是瓊林合席人。
若問殘生煩寄語，扁舟長占五湖春。
送張晉望倅湖州
作者：劉宰
朝代：宋

風月平分古治中，掛帆直指水晶宮。
祇今第宅多親貴，自昔閭閻有阨窮。
勿用彌縫乖直道，毋煩歌舞競新功。
舉頭見日長安近，詔入元非藉子公。
送張端衡尉句容二首·其一
作者：劉宰
朝代：宋

梅仙西上古仙鄉，梅蘂先春特地香。
自是邾人聞魯柝，懸知晉盜避秦疆。
名山久合清蕪穢，窮巷猶聞缺蓋藏。
惠政由來要全美，須君努力佐琴堂。
送張端衡尉句容二首·其二
作者：劉宰
朝代：宋

去鄉喜見似鄉人，君去家山祇比鄰。
令長垂髫同里社，交承握手記城闉。
絃歌堂上寧忘舊，樽俎筵中必告新。
若也從容問無恙，爲言魚鳥已情親。
送張端袤主含山簿
作者：劉宰
朝代：宋

計利無非利，辭難枉作難。
驅車平路去，高枕此心安。
縣小勾稽易，時危賦斂殫。
好裨千慮失，可使百憂寬。
送張端袤攝簿建平
作者：劉宰
朝代：宋

吏道貴更事，君行非爲貧。
勾稽戾初意，疾痛繫斯民。
一日居須葺，他年政若神。
放船秋水闊，著眼看修鱗。
送張端袤赴潘葑
作者：劉宰
朝代：宋

汲取人間第二泉，釀成天上酌神仙。
渠儂得此良佳矣，我輩爲之或未然。
職守近來成漫浪，湖山佳處且回旋。
向陽花木逢春易，會取聲名動日邊。
送張端質上春官
作者：劉宰
朝代：宋

第一江山酒兩壺，送君鼓篋入皇都。
直須第一收名第，莫使江山擅美呼。
送彥與孫兄赴廷對
作者：劉宰
朝代：宋

捷書夜到古朱方，之子登名甲乙行。
偉行向來高月旦，遺經端合破天荒。
公孫對策風雲會，董子留名日月光。
趨向一分燕越異，贈言惟有用心剛。
送徐兄封川之行
作者：劉宰
朝代：宋

別時觸目是愁端，適喜君懷宇宙寬。
千里事人猶見喜，寄聲別駕好相看。
送恭叔兄赴省二首·其一
作者：劉宰
朝代：宋

秋薦吳江北鴈來，幾看文陣奪標回。
鴒飛鵲喜情何限，龍化鵬摶兆有開。
禮部定知當一得，大廷端可壓羣才。
春秋正學非阿世，莫作公孫愧草萊。
送恭叔兄赴省二首·其二
作者：劉宰
朝代：宋

睎驥長慚馬不前，著鞭何意在君先。
須懲牛後羞餘子，獨占鰲頭下九天。
上苑未須誇得意，道山共擬便登仙。
雖然富貴浮雲等，要使功名在簡編。
送應徽之歸天台
作者：劉宰
朝代：宋

去來行李苦匆匆，世路崎嶇一笑中。
聞道倚門占鵲喜，早尋歸棹浙江東。
送戴子家歸永嘉
作者：劉宰
朝代：宋

君住柟溪第幾山，我家北渚水雲間。
二千里遠來非易，三五朝留勿作難。
有子已知頭角異，安心寧恤鬢毛斑。
尺書頻寄問無恙，共樂生前日月閒。
送昔監稅滿替
作者：劉宰
朝代：宋

但了官中事，都無俸外錢。
妙年能爾爾，晚節更須堅。
送晦庵語孟集註與諸姪
作者：劉宰
朝代：宋

伊洛遺書徧討論，微言千古破童昏。
要知此老殷勤意，送與君家好弟昆。
送李季允侍郎歸蜀五絕用禪房花竹幽爲韻·其一
作者：劉宰
朝代：宋

密葉秋逾潤，幽花晚更妍。
去來誰是主，試問白頭禪。
送李季允侍郎歸蜀五絕用禪房花竹幽爲韻·其三
作者：劉宰
朝代：宋

淮海身如繫，岷峨路去賒。
相思冰雪裏，却立嗅梅花。
送李季允侍郎歸蜀五絕用禪房花竹幽爲韻·其二
作者：劉宰
朝代：宋

地僻風煙好，身閒日月長。
未知嘉遯吉，占驗笑京房。
送李季允侍郎歸蜀五絕用禪房花竹幽爲韻·其五
作者：劉宰
朝代：宋

日脚收新雨，禪房早得秋。
重來應更好，誰與共清幽。
送李季允侍郎歸蜀五絕用禪房花竹幽爲韻·其四
作者：劉宰
朝代：宋

交情契金蘭，燕樂非絲竹。
我歌古別離，語盡君當續。
送李果州·其一
作者：劉宰
朝代：宋

蕭然瘦鶴姿，不受世俗塵。
吾衰久矣夫，眼明見斯人。
送李果州·其三
作者：劉宰
朝代：宋

一年春好處，寒食一百五。
想見束晨裝，沙頭震鼉鼓。
送李果州·其二
作者：劉宰
朝代：宋

含香趨漢陛，前席問賈生。
要路須民庸，錦衣聊晝行。
送李果州·其四
作者：劉宰
朝代：宋

昔吾有先正，走卒稱司馬。
憂國等憂家，人物君其亞。
送李秀嵓歸蜀
作者：劉宰
朝代：宋

平生秀嵓翁，嘉遯輕朝衣。
聖世重特招，趣駕不容違。
我豈匏瓜哉，先聖固所睎。
長江一萬里，舟行疾如飛。
東南盛人物，十九飫甘肥。
頗藉子公力，寧知伯玉非。
秀嵓曰異哉，我本起布韋。
豈比淮之水，東下雜於淝。
論奏了不阿，正直鬼神依。
讒言嗟止棘，曰歸詠采薇。
歲晏江濤平，雨雪從霏微。
懸知到家日，花竹遶山扉。
送杜尉秩滿還天台
作者：劉宰
朝代：宋

眼看時事廢因循，官路三年子獨勤。
袖有新詩頻教我，邑無長策可留君。
向來過計憂周隕，此去何時靜楚氛。
未必詩書盡虛語，勉哉行矣張吾軍。
送梁伯賜歸括蒼三首·其一
作者：劉宰
朝代：宋

怒風駕海潮，錢塘天下壯。
岷山浚源委，東下極奔放。
中橫吳淞江，煙波渺四望。
歸歟太史筆，偃蹇九霄上。
送梁伯賜歸括蒼三首·其三
作者：劉宰
朝代：宋

西北天馬駒，墮地志千里。
暴生執鞭轡，邂逅渥洼水。
東來薦郊廟，聲名藹千祀。
咄爾駑駘輩，局縮當愧死。
送梁伯賜歸括蒼三首·其二
作者：劉宰
朝代：宋

城關美少年，三五事游冶。
明璫燭綺疏，寶香籠舞榭。
一朝黄金盡，帷蓋羞狗馬。
短檠有真樂，行矣遴取舍。
送機僧代柬莊氏
作者：劉宰
朝代：宋

長蕩湖南好事家，祇今無復舊豪華。
斗升爲乞西江水，涸鮒餘生或有涯。
送洪季揚分教橫州兼呈丁帥二首·其一
作者：劉宰
朝代：宋

仕有爲貧難擇地，志將及物要乘時。
青衫入手南中去，此意惟應我輩知。
送洪季揚分教橫州兼呈丁帥二首·其二
作者：劉宰
朝代：宋

五百人中占上游，四千里外客諸侯。
南中頼有賢方伯，處我應須勝自謀。
送潘兄謁李弘齋
作者：劉宰
朝代：宋

我欲遊廬山，江長水茫茫。
我欲謁弘齋，老去力不遑。
羨子勇決策，去若飛鴻翔。
及登夫子門，必升夫子堂。
想見七十翁，神清氣揚揚。
客來語時事，慷慨激中腸。
客去竟無言，高歌詠虞唐。
子行當寄書，欲言浩難量。
問我今何爲，爲言老農桑。
論交四十年，會短別苦長。
至今風雨夜，晤語思對床。
所幸天壤間，日月同輝光。
何妨一寸心，千里遥相望。
小蟹有益友，勁氣摩穹蒼。
及其即之溫，百卉粲朝陽。
特苗天所扤，雙鳥鳴相將。
閩嶠幾時歸，猿鶴久悲涼。
憑將一語寄，毋使三徑荒。
送無灰酒周馬帥口占三絕·其一
作者：劉宰
朝代：宋

寶璽來歸萬國春，海隅花鳥亦欣欣。
皇恩更向將軍厚，乞與人間自在身。
送無灰酒周馬帥口占三絕·其三
作者：劉宰
朝代：宋

奉寄無灰酒十罌，一盃入藥可長生。
藥成預約分酬我，眉壽相期比老彭。
送無灰酒周馬帥口占三絕·其二
作者：劉宰
朝代：宋

乞得閒身荷聖朝，舊棲佳處日逍遥。
却憐赤壁歸來日，歌舞樽前祇小喬。
送王去非入餉幕
作者：劉宰
朝代：宋

春歸花藥尚紅酣，送子脂車馬在驂。
幕畫向來多實用，事機今可付常談。
學方用力須千百，事或當仁勿二三。
別後欲知漁釣處，五湖天水共澄涵。
送王去非服除造朝
作者：劉宰
朝代：宋

疾風吹雨洗塵寰，北渚津頭水沒灘。
千里送君黄鵠舉，一生笑我白鷗閒。
清名已至雲霄上，逸氣還充宇宙間。
此去西湖重回首，淡煙疎柳認孤山。
送王常博歸蜀
作者：劉宰
朝代：宋

東溟之水浩無窮，蜀江滾滾來朝宗。
聖神天子坐法宮，日月所照梯航通。
君才當代相如雄，雲煙落紙聲摩空。
西來闡教臨辟雍，冠带濟濟如雲從。
力排黨論開至公，鳳鳴駭矚朝陽桐。
太常正徯肅臣工，歸舟却泝蜀江風。
蜀天萬里車書同，不應一士無留中。
篙師捩柁毋匆匆，趣回有詔紫泥封。
送王深道歸黄巖雲霞居并簡李微之周子靖吳毅夫蔣良貴
作者：劉宰
朝代：宋

之子雲霞居，地隔千萬山。
三年三過我，一見一開顔。
袖出西游編，字字破天慳。
可憐東門享，不及海上閒。
後會不可期，天步方艱難。
贈別可無言，鳥倦宜知還。
白髮暮倚閭，山空水潺潺。
道逢兩倫魁，風采照人寰。
出處各有適，爲問二者間。
李周兩太史，筆削凜二班。
爲問靜中得，何方濟時艱。
老我疾病餘，癙憂涕空潸。
回鴈可寄書，勿諉殆且煩。
送王穎叔分教山陽
作者：劉宰
朝代：宋

向來肉食昧遠謀，坐談欲復千古讎。
良平不逐勝詭游，毛錐竟作書生羞。
楚山蒼蒼楚水流，甲光向日金鱗稠。
酒闌一笑看吳鈎，將軍意氣傾九州。
先生身短智則脩，百鍊可使繞指柔。
安邊端藉帷幄籌，泮宮還獻馘與囚。
英聲南來動冕旒，貂蟬未必生兜鍪。
送珪老住普照
作者：劉宰
朝代：宋

結屋緣崖地苦慳，嘉名猶記壽丘山。
萬家不隔高人眼，日月東西見往還。
送石令君
作者：劉宰
朝代：宋

攀轅父老雜兒童，十載重欣見此風。
可但三年方論定，亦由去日與初同。
一塵不染冰常瑩，萬折難回水必東。
正直自應神所介，人心况有是非公。
送羅季能還延陵鎮
作者：劉宰
朝代：宋

眼底紛紛利欲昏，君心當與哲人論。
俗塵不染脩莖露，世味逾輕太古尊。
朞月此來當歲儉，寒冬何地不春溫。
幡然不憚延陵去，季子清風百世存。
送胡伯量
作者：劉宰
朝代：宋

我本山澤人，飄然如野鶴。
夫君九臯來，氣類頗相若。
相逢宿不再，別去天一角。
君從浮丘游，度世得良藥。
渴飲瑶池水，饑向芝田啄。
引脰試一鳴，羣僊相唯諾。
嗟余侶鷗鷺，迴翔一丘壑。
刺天見羣飛，老氣鼓不作。
客來傳好音，重會欣有約。
追隨忽幾月，至哉天下樂。
亦知僊凡異，所向終落落。
分飛又茲始，後會杳難度。
歸從浮丘侶，爲我試商略。
雖愧毛骨凡，頗亦志念慤。
願乞刀圭劑，一洗性昏濁。
從君清都游，共聽鈞天樂。
送茅監
作者：劉宰
朝代：宋

一棹東來載月歸，宦途此去有光輝。
祖筵是處花枝裊，慚愧衰翁晝掩扉。
送衛汝積歸句曲
作者：劉宰
朝代：宋

樓岡亭谷萬山西，縹緲炊煙出翠微。
歸路正當清晝永，離懷莫悵白雲飛。
學醫要使人無費，問道須知昨已非。
好向庭闈商略此，短章中或有玄機。
送趙子野歸
作者：劉宰
朝代：宋

秦淮契闊幾經春，釣月臨風入夢頻。
萬竈無譁新號令，一樽相屬舊慇懃。
綠波南浦予回棹，落日孤城子問津。
聚散雲萍渾若此，臨分一笑大江濱。
送趙居父入淮東漕幕
作者：劉宰
朝代：宋

儀真在昔發運司，承平舊事猶可稽。
歲漕東南六百萬石米，自淮入汴趨京師。
周原六轡光陸離，建臺想像因遺基。
水浮陸走舟車馳，轉輸十九資殘寇。
古今事異吁可悲，民力已困國不支。
長才入幕宜深思，皇華使者須良規。
送趙玉甫赴穿山鹽場
作者：劉宰
朝代：宋

辟書朝東來，海上便擬尋蓬萊，坐令斥鹵皆春臺。
辟書暮西至，頒春又擬陪千騎，江水江花盡和氣。
浮屠將就要合尖，洊雷喚起蟄中潛，東西惟命夫何嫌。
諸么爭令出門下，意豈專爲一日雅。
君姿秀整氣清遒，露華凝曉月澄秋。
胸中武庫森戈矛，筆下倒瀉三峽流。
甘泉持橐侍凝旒，青氊舊物唾手收。
幡然正應側席求，東行西行寧久留。
祖帳馳華軒，嗟余守環堵。
贈言古有證，臨分敢無語。
紛紛曳紫腰黄金，儼然望之真天人。
萬世在其後，念之徒酸辛。
富貴誠可樂，名義吁可畏。
此意儻無忘，鴈來頻寄字。
送邵監酒兼柬儀真趙法曹呈潘使君二首·其一
作者：劉宰
朝代：宋

儀真來往幾經秋，風物淮南第一州。
山勢北來開壯觀，大江東下峙危樓。
沙頭縹緲千家市，艫尾連翩萬斛舟。
去去煩君問耆老，幾人猶得守林丘。
送邵監酒兼柬儀真趙法曹呈潘使君二首·其二
作者：劉宰
朝代：宋

十萬流離仰二天，淮民只說使君賢。
向來積貯知無有，此去規模要有傳。
幼學可能傳榷酤，遠猷無惜助籌邊。
公餘更向髯參問，今賦梅花第幾篇。
送鄭節夫
作者：劉宰
朝代：宋

盛年已去壯心闌，此別懸知後會難。
願使乾坤同日月，不妨閩浙異江山。
送鍾元達倅濠
作者：劉宰
朝代：宋

喜見弦歌近帝京，又分風月向邊城。
時方急士國家計，事不辭難臣子情。
塞下規模鼂御史，湟中勳業趙營平。
君行試與重商略，烏鵲南來數寄聲。
送鍾元達赴餘杭
作者：劉宰
朝代：宋

知音十九在巖廊，姓字高懸日月旁。
視草祇今虛省署，種花聊復向河陽。
困窮已甚情當察，富貴徐來味更長。
梵宇仙宮最佳處，詩成數寄水雲鄉。
送陳內機棄官還
作者：劉宰
朝代：宋

一官已判歸休，五斗何須外求。
違己莫詢田父，折腰免見督郵。
身寄紅蓮綠幕，夢餐翠柏丹霞。
歸去聊尋舊隠，功名盍付渠家。
送高桂陽之任二首·其一
作者：劉宰
朝代：宋

清才寧合駕緹車，天上新分竹使符。
此去專城重摩撫，向來涉筆幾嗟吁。
南州想見歌何暮，北府猶聞戒疾驅。
更恐掖垣須敏手，未應千騎出重湖。
送高桂陽之任二首·其二
作者：劉宰
朝代：宋

一笑相逢此道同，別來木末幾青紅。
自憐老去北窗下，猶得身棲廣厦中。
良夜擬乘千里月，神山竟隔一帆風。
贈行更愧留行者，遮道歌翻別駕功。
送魏華甫侍郎謫靖州
作者：劉宰
朝代：宋

靖州風物最五溪，畬田歲入人不饑，淘沙得金遨以嬉。
瘴煙不逐嶺雲西，六花瑞臘春臺熙，尤便逐客過往稀。
理亂黜陟了不知，夫子豈欲居九夷，要尊主勢扶時危。
有言不用時我違，翻然不受好爵縻，向來鄉行誰可睎。
平生易名慕者誰，蘇陳凜凜百世師，畏塗萬折甘如飴。
求仁得仁固其宜，大明當天照隠微，直前一疏可忘之。
江湖後會端有期，暗香微動寒梅枝，臨別不用長嗟咨。
送黄子弘歸吳門
作者：劉宰
朝代：宋

玉樓工就故人仙，宿草離離起暮煙。
曾說項斯誰復記，尚懷中散子真賢。
鼎來窮巷方今日，勝讀殘編已十年。
西望猶能話離索，秋風來共釣魚船。
送黄竹磵
作者：劉宰
朝代：宋

湘流不盡恨，楚客賦離騷。
世已殊於古，君奚罕所遭。
羈懷便酒聖，野興挾詩豪。
醉裏擡詩眼，山空月色高。
速陳李二居士還茅山
作者：劉宰
朝代：宋

髯李魁然玉抱璞，淡陳蕭散出林鶴。
華陽洞口笑相逢，天風自奏鈞天樂。
飛雲出岫本無心，大隠不必皆山林。
朱絃自振山水音，王喬梅福古猶今。
君不見洛之南涯溫生北涯石，明月灘頭弄澄碧。
河陽御史一張羅，曉猿自掩松關寂。
久旱得雨方一犁，山南種豆猶其時。
山僮倚擔遲君歸，語君雨過黄獨肥，亦有晚笋穿疎籬。
急歸燒笋煮黄獨，北山移文可無續。
運河行
作者：劉宰
朝代：宋

運河岸，丁夫荷鍤聲繚亂。
紅蓮幕府誰獻言，運河泄水由函管。
函管掘開須到底，運材歸府供薪爨。
庶幾一壞不可復，民田雖槁河長滿。
民田爲私河則公，獻言幕府寧非忠。
我聞此言爲民說，急趨上令毋中輟。
小民再拜爲我言，函管由來幾百年。
大者用錢且十萬，小者半此工非堅。
厥初銖積費民力，厥後世世期相傳。
豈但旱時須灌溉，亦憂久潦水傷田。
向來久旱河流絕，放水練湖憂水洩。
州家有令塞函管，函管雖存誰復决。
小須雨澤又流通，函管猶存不費工。
只今掘盡誰敢計，但恐民田從此廢。
豐年餘水注江湖，涓滴不爲農畝利。
有時驟雨浸民田，水不通流禾盡棄。
况今農務正紛紜，高田須灌草須耘。
盡驅丁壯折函管，更運木石歸城闉。
呂城一百二十里，不知被擾凡幾人。
太守仁民古無比，凝香閣下寧聞此。
願傳新令到民間，函管須塞不須毀。
已填函管無尾閭，大舶通行水有餘。
函管不毀民歡娛，異時潴瀉無妨渠。
憶昔採詩周太史，不間小夫并賤隸。
試裒俚語扣黄堂，鈇鉞有誅寧敢避。
過剡溪
作者：劉宰
朝代：宋

青山疊疊水潺潺，路轉峯回又一灣。
想見雪天無限好，不妨獨棹酒船還。
過司徒墓
作者：劉宰
朝代：宋

司徒墓，荒塚纍纍不知數。
草中翁仲無復存，壟上牛羊自來去。
想見當時百萬松，佳城在處鬰葱葱。
車馬時來卿相子，鐘魚聲出梵王宮。
年深事遠無留蹟，只與耕夫資墾闢。
萬古同成一窖塵，官爵高卑誰汝識。
過尤溪
作者：劉宰
朝代：宋

尤溪塘上征人路，記得停驂一解顔。
十載重來兒女換，似曾相識有青山。
過蘭亭
作者：劉宰
朝代：宋

茂林修竹翠參天，一水西爲尚折旋。
欲泛羽觴追往事，悵無嘉客繼前賢。
短章回寄二三友，勝踐堪尋八百年。
笑拂蒼崖題姓字，爲言曾此掬流泉。
酬傳老
作者：劉宰
朝代：宋

人生不見古無懷，平陸猶成灧澦堆。
百歲髑髏能發語，有生非樂死非災。
酬陳子與
作者：劉宰
朝代：宋

門外秋光入句頻，門前積雨少來人。
利名到底成何事，贏得江湖自在身。
醉中
作者：劉宰
朝代：宋

一樽綠酒與君同，且喜荷香送晚風。
四座盡傾談柄白，滿筵不用舞裙紅。
野犬行
作者：劉宰
朝代：宋

野有犬，林有烏。
犬餓得食聲咿嗚，烏驅不去尾畢逋。
田舍無煙人跡疎，我欲言之涕淚俱。
村南村北衢路隅，妻喚不省哭者夫，父氣欲絕孤兒扶。
夜半夫死兒亦殂，屍橫路隅一縷無。
烏啄眼，犬銜鬚，身上那有全肌膚。
叫呼伍伯煩里閭，淺土元不蓋頭顱。
過者且勿嘆，聞者且莫吁。
生必有死數莫吁，饑凍而死非幸歟。
君不見荒祠之中荆棘裏，臠割不知誰氏子。
蒼天蒼天叫不聞，應羨道旁饑凍死。
長林場海邊道上
作者：劉宰
朝代：宋

海霧晚逾合，海風春更寒。
衰顔欺薄酒，老膽傲驚湍。
叢竹人家近，平沙客路寬。
明朝應更好，山翠撲征鞍。
開禧紀事二首·其二
作者：劉宰
朝代：宋

婆餠焦，車載板。
餠焦有味婆可食，有板盈車死不晚。
君不見比來翁姥盡饑死，狐狸嘬骨烏啄眼。
雅去鵲來篇
作者：劉宰
朝代：宋

昨日雅鳴繞庭樹，道上行人色驚懼。
試呼行者問如何，身爲戶長催殘稅。
稅殘自昔稱難理，三年尤非四年比。
加之逐保有逃戶，每一申明官長怒。
人逃信矣田不逃，其奈逃田不知處。
厥初經界失區畫，比近立租相什伯。
大家置産錢欲輕，小家鬻産價欲增。
上田只割下田賦，賦存田盡因逃去。
或因土瘠遂流移，歲久田侵人不知。
更有鄉胥迫科抑，多推少割隨胸臆。
民愚而神難盡欺，往往增入逃戶籍。
以茲逃戶日增多，戶長蚩蚩奈若何。
向來差役多輕重，戶長之中中産衆。
比來里正多義役，各欲供須有全力。
搜羅中産無孑遺，戶長人人家四壁。
官司禱雨徧明神，施行寬政蠲房緡。
房緡僅可寬游手，那得實惠霑農民。
千錢代輸猶可出，今日方輸又明日。
父兮母兮叫不聞，遺體鞭笞同木石。
日日雅鳴期會到，血洒公庭深不掃。
遂令著處聽雅鳴，魂飛魄散心如擣。
和氣致祥乖致異，已甘旱魃來爲祟。
忽驚雅散鵲交飛，高枝報喜仍低枝。
萬口懽呼聲動地，府今盡放三年稅。
曳鈴走卒天上來，立張大牓當衢市。
黠胥駭愕頓兩足，戶長仰天攢十指。
瘡痍未愈失呻吟，感激過深仍涕淚。
又說新租亦寬限，四年舊欠寧不爾。
亦知經賦難逭責，少紓庶可容催索。
使君從善真如流，仁人之言爲慮周。
畫諾一時良易易，幾人共拜更生賜。
人意會同天意感，急足未回時雨至。
始知此術勝祈禳，開闔陰陽俄頃耳。
何妨甘澤尚愆期，我作此詩禱告之。
象龍可仆蜥蜴縱，蛟龍自起霹靂隨。
謂予不信難强語，請驗吾邦今日雨。
詩成欲謝更有祈，新租輸送此其時。
分科本色歸上戶，細民勿使折納遲。
四年逃閣尚充數，積弊那能倉卒去。
且應除豁見真的，孰恃强梁敢逋負。
若然民病八九瘳，閒暇何妨版籍修。
推排得人弊可見，逃租十失五可收。
更令義役廣前制，戶長里胥同一體。
庶幾二役適均平，不使貧民偏受敝。
豈惟澍雨快一朝，縱有凶年皆樂歲。
報喜不惟乾鵲噪，丈人屋上烏亦好。
雨後口占呈陳校書
作者：劉宰
朝代：宋

下田已漫高田槁，太守來遲歸苦早。
忽傳亞倅府中來，太守停驂尚精禱。
前日應禱五日期，今朝好雨隨車歸。
遲速有期君解否，太守束裝留不久。
雲邊偶成
作者：劉宰
朝代：宋

樂歲饒嘉澤，荒山徧有秋。
斷雲猶過雨，平陸自交流。
香飯炊紅軟，嘉蔬薦綠柔。
蠅營竟何事，老我即菟裘。
雲邊偶成二首·其一
作者：劉宰
朝代：宋

月下浮舟去，雲邊曳杖行。
物華隨節換，人意與秋清。
小圃蔬逾潤，荒叢菊向榮。
幽尋元自好，底用絆浮名。
雲邊偶成二首·其二
作者：劉宰
朝代：宋

地曠晚逾靜，山空月倍明。
銀河橫灝氣，石澗伴吟聲。
颯颯迎風葉，飛飛濕露螢。
歲華行晚矣，爲爾一凝情。
雲邊即事
作者：劉宰
朝代：宋

山鳥紛紛不計名，曉來聒聒弄新晴。
山人不識虞庭樂，疑是簫韶奏九成。
雲邊喜潘兄見訪
作者：劉宰
朝代：宋

年衰病愈難，學廢朋來少。
聞子剝啄聲，慰我精廬悄。
高談極今古，遠識到微眇。
願君緘此言，勿貽俗子誚。
雲邊種松
作者：劉宰
朝代：宋

漸止牛羊牧，還添雨露滋。
但令萌蘗長，自有歲寒姿。
雲邊遣興
作者：劉宰
朝代：宋

洩雲日日冒山頭，古澗淙淙咽怒流。
但得農家餘雨澤，不妨客子嘆淹留。
雲邊遣興
作者：劉宰
朝代：宋

穴處堪忘世，松餐足永年。
有時雲雨止，獨立看青天。
雲邊阻雨·其一
作者：劉宰
朝代：宋

輾轉無眠到夜闌，鵲聲送喜近簷間。
好風吹斷夜來雨，晴日放開雲外山。
雲邊阻雨·其二
作者：劉宰
朝代：宋

薔薇籬落送春闌，笋葚園林早夏間。
牛背牧兒酣午夢，不知風雨過前山。
雷發散雨書懷
作者：劉宰
朝代：宋

轟雷驚散半空雨，赫日衝開萬里雲。
依舊炎炎還酷暑，南來猶幸有晴薰。
題儀真常平倉壁
作者：劉宰
朝代：宋

苦被微官縛此身，汗衣亭午亞紅塵。
維舟醉卧垂楊下，輸與江湖自在人。
題劉文簡所藏墨梅卷
作者：劉宰
朝代：宋

煙雨和成宛擅場，新來翻著雪衣裳。
以吾不可學渠可，善學楊君祇此郎。
題呂城廟
作者：劉宰
朝代：宋

呂公遺壘枕高岡，落日西風草木荒。
王氣懸知南國在，不妨北面儼冠裳。
題子登姪環綠齋
作者：劉宰
朝代：宋

竹樹回環一畝宮，紅塵不到綠陰濃。
堆前祇有書千卷，善後懸知祿萬鍾。
題屏間
作者：劉宰
朝代：宋

野曠乾坤大，身閒日月遲。
有生均自得，造物本無私。
題布金寺鐘樓
作者：劉宰
朝代：宋

雲間縹緲出層樓，樓上鐘成四百秋。
當日繁華今不見，鐘聲依舊滿林丘。
題張端衡竹木石畫
作者：劉宰
朝代：宋

槎牙高樹蕭梢竹，絕島風煙開短軸。
更煩點筆作衰翁，嘯月吟風飲山淥。
題德源庵
作者：劉宰
朝代：宋

牖戶綢繆實父基，豆區積貯訓承師。
老來事業僅如此，慚愧平生祇小知。
題恭靖兄志庵二首·其一
作者：劉宰
朝代：宋

宅兆當從志所安，故山松竹舞林巒。
莫嗟外有封疆隔，自覺中含宇宙寬。
題恭靖兄志庵二首·其二
作者：劉宰
朝代：宋

山勢西來如鳳舞，林巒左轉若龍蟠。
門前一水流新綠，須信神心萬古安。
題戴氏稼庵
作者：劉宰
朝代：宋

小泊尋前約，周行得偉觀。
乾坤開玉宇，日月走金丸。
高岸城池固，平田井牧寬。
京塵障遊日，從子稅征鞍。
題明倫堂
作者：劉宰
朝代：宋

六樹庭前過屋山，一枝仙桂許高攀。
風雲有幸逢千載，里社應先庇萬間。
題明秀軒
作者：劉宰
朝代：宋

波摇山綠浸雲根，山壓波回不受吞。
鏡面平開三萬頃，當軒管領屬王孫。
題槃齋
作者：劉宰
朝代：宋

不到槃齋十一年，舊時梧柳已參天。
應乘天上浮雲去，忍看梁間淡月篇。
題永嘉寺壁
作者：劉宰
朝代：宋

石泉飛下寶蓮宮，似聽鈞天奏未終。
千古風流謝康樂，可無屐齒此山中。
題瀑布畫
作者：劉宰
朝代：宋

洩雲澒洞遮山腹，古木槎牙繚山足。
舉頭百丈瀉寒泉，知有高峯插天綠。
題王氏天開圖畫卷後
作者：劉宰
朝代：宋

濃淡非粧點，縱橫謝剪裁。
憑欄一凝睇，圖畫信天開。
題王荆公半山圖
作者：劉宰
朝代：宋

歸來心事平，蹇馿踏秋風。
舉鞭問髯奴，何如浣花翁。
道旁幾高松，風來自相語。
桃李今何之，歲寒予與汝。
題真州廣惠倉倉即故船場居南樓及天寧寺後中有大池塔影浸其中
作者：劉宰
朝代：宋

淅淅風摇叢葦，霏霏雨弄新晴。
坐對江南山色，往來無限離情。
塔影參差波面，歌聲宛轉樓頭。
已負少年行樂，更輸衲子清幽。
題石門奉真觀
作者：劉宰
朝代：宋

疊障爲屏石作門，陰雲漠漠雨昏昏。
清游到晚不知去，要上峯頭望曉暾。
題茅山潑墨池慶雲庵
作者：劉宰
朝代：宋

路轉幾山腰，地尋雙海眼。
澗咽呂公泉，橋橫蜀道棧。
主人去不歸，山空春事晚。
何時具蔬筍，開門延客飯。
題虎丘劍池
作者：劉宰
朝代：宋

石壁千年立，池泉百尺深。
蕭蕭陵下木，遺恨古猶今。
題解生山水圖
作者：劉宰
朝代：宋

長江之水西南來，江北江南圖畫開。
君從何處得此景，錦帆似泛長江回。
槎牙老樹連荒島，兩兩人家出林杪。
鷗飛欲下洲渚寬，雲橫不斷關山杳。
圖窮雙嶼金焦峙，仙宮縹緲浮寒水。
柂樓捩轉吳波平，閶闔中天日月明。
題馮公嶺旅邸
作者：劉宰
朝代：宋

層樓傑閣聳朱欄，樓下行人自往還。
但見彩雲橫木末，不知身在翠微間。
題龍祠米元暉詞後
作者：劉宰
朝代：宋

醉筆淋漓紀勝尋，重來尚想百年心。
浪將一字殊先後，誰識朱弦太古音。
馮公嶺
作者：劉宰
朝代：宋

地隘山逾峻，人勤俗不奢。
時培石上土，更種竹間茶。
接畛田成篆，連筒水濺花。
征塵如不到，老我即東家。
黄梅
作者：劉宰
朝代：宋

林梢脆實薦辛酸，尚記兒時刮目看。
老去齒牙無復昔，曉枝猶喜墮金丸。
三用前韵酬達夫·其一
作者：劉弇
朝代：宋

掠風社燕窺簾入，閣雨溪桃結子慵。
莫笑嫵眉等閑畫，藁砧情地勝春醲。
三用前韵酬達夫·其一〇
作者：劉弇
朝代：宋

它日江淹曾賦恨，幾人顔駟尚潜郎。
年來春事稠于髮，莫把哀絲爲急張。
三用前韵酬達夫·其七
作者：劉弇
朝代：宋

蹀驄草媚障泥錦，結妓花烘壓杏油。
梁父吟輸醉鄉客，拋毬樂稱曲家流。
三用前韵酬達夫·其三
作者：劉弇
朝代：宋

柳挽花搴獨自狂，鼓催鐘趁幾人忙。
重城特解春將閉，時放紅英笑女牆。
三用前韵酬達夫·其九
作者：劉弇
朝代：宋

酒徒博醉貂龜解，社老賽神簫鼓迎。
未省撥忙酬燥吻，壁端贏得掛空觥。
三用前韵酬達夫·其二
作者：劉弇
朝代：宋

花氣曛曛活逼樓，十分大白直須浮。
自憐短髮如烟薄，敢買鈿車貯莫愁。
三用前韵酬達夫·其五
作者：劉弇
朝代：宋

閑殺篩風釀雨時，可憐腰带漸寬圍。
何因徑作江南夢，泛取圖中竹葉歸。
三用前韵酬達夫·其八
作者：劉弇
朝代：宋

駢棘重關不自由，橫將匏繫代萍流。
飛絲莫罥林塘興，留與騷人作四愁。
三用前韵酬達夫·其六
作者：劉弇
朝代：宋

關關柳幄鶑懷友，曳曳花房蝶乞鄰。
未羨西園冠蓋客，稍關南浦別離身。
三用前韵酬達夫·其四
作者：劉弇
朝代：宋

得喪三分徒鼎峙，是非兩角謾蝸爭。
人情不似春情好，一氣無私見合并。
上熊待制生辰二首·其一
作者：劉弇
朝代：宋

雅什曾歌嶽降神，今看天上玉麒麟。
舜弦一弄均和氣，堯莢三收得令辰。
池到鳳凰須指日，符分魚竹未妨身。
祈公戩穀終何擬，星有元台木有椿。
上熊待制生辰二首·其二
作者：劉弇
朝代：宋

往歲曾看九萬飛，日邊親得好光輝。
西清儤直荷爲橐，左蜀宣風繡作衣。
直使聲名過紫塞，剩留功業到黄扉。
蒼生久繫爲霖望，早晚追鋒合北歸。
上王提刑二首·其一
作者：劉弇
朝代：宋

峨峨名節重於山，舊作朝廷耳目官。
鳳闕幾聞隨仗入，龍顔曾許捲簾看。
昔年白筆驚人凜，今日清風過嶺寒。
直指近來新有例，出疆回使侍金鑾。
上王提刑二首·其二
作者：劉弇
朝代：宋

獬豸冠中筆罷簪，却乘驄馬出駸駸。
手提國憲風霜重，口布王言雨露深。
古劍夜光衝斗氣，甘棠春有遶庭陰。
澄清好把冰壺水，洗却天涯濫濁心。
上金陵黄尚書安中二首·其一
作者：劉弇
朝代：宋

南來踽踽拜前塵，雅睠仍從轍鮒新。
四照色溫初似玉，一時恩到總成春。
非如學者論糟粕，須信人間得鳳麟。
况有珠璣長滿把，冥搜終恐物華貧。
上金陵黄尚書安中二首·其二
作者：劉弇
朝代：宋

千毫回斡自無旁，逸勁仍聞飲石梁。
黄卷素心因事見，空門真味與閒長。
扁舟尚錄袁臨汝，清酒無論顧建康。
五載轉頭歸一瞬，門闌依舊笑羝羊。
丫頭巖
作者：劉弇
朝代：宋

弋陽之東當古道，有石突兀號丫頭。
苔侵蘚剝風雨蝕，骨幹聳削如鑱鎪。
不知何冤上訴帝，叫閽之勢難稽留。
草木焦禿僅比髮，獨瞰平皋疑秀發。
淺深丹頰耀晴霞，彷彿瓊梳掠初月。
行人躊躇眸子眩，癡女垂羊亦何別。
惜哉僞態苦冒真，土俗傳誇疑有神。
陰崖黝黑崩脅腹，石眼六七流嵌根。
君不見望夫嶄嶄亦頑石，似不徒然肖真魄。
顢頇廟食爾何補，登進雞豚始乘隙。
安得擲置八荒外，化作膏腴豐稼穡。
九曲池
作者：劉弇
朝代：宋

昔帝檣烏下日邊，曾留清蹕此蹁躚。
魚龍窟暗浮春漲，鳬雁行低破暝烟。
星閣摧頹空歲月，蕪城埋沒舊山川。
後庭一曲陳家破，更看當年水調傳。
人日
作者：劉弇
朝代：宋

去年人日螺江邊，今年人日在通川。
故家浩蕩五千里，客子騷屑心茫然。
霜蘆盡解故時葉，生意斗爾歸蘭荃。
海風如刀冰塞渡，欲航野水雪暗天。
它鄉信美非吾土，香草悅魂真浪傳。
南冠故聲祇操楚，劉章雅志惟歌田。
五秉如單費廩粟，一囊就盡持餐錢。
顛毛冉冉不吾與，齒根浮動輕於翾。
小雀誰言畏死鷂，未肯屈折同桮棬。
章貢直西三徑在，爾來望眼欲成穿。
科桑洗竹真吾事，孰使齪齪纔充員。
何時解得無拘束，歸釣潭頭楓葉鯿。
何塘精舍
作者：劉弇
朝代：宋

松閑竹淡清午陰，金地少塵門更深。
忽從褷褵出重閣，飛梯十尺下瞰臨。
有客觸熱來自東，汗媿鵩暑慳天風。
赬龍揚鬐日轡緩，碧椀先愁井絲短。
何隠居挽詞二首·其一
作者：劉弇
朝代：宋

人世猶來共一漚，如君無憾此生浮。
蘭陔長負平生養，蒿里方成不測遊。
故物他年歸石馬，東楹何事揜天球。
始應羞殺吳中士，誤把垣星决去留。
何隠居挽詞二首·其二
作者：劉弇
朝代：宋

瑟縮神皋萬木悲，此中祖軷是長辭。
半生桂向秋蟾老，一日舟先夜壑移。
終恐短長私造物，了無毫髮愧銘詩。
青鴛僅就千雲構，誰是當年識履綦。
佳人醉
作者：劉弇
朝代：宋

月到樓臺第幾。十里金蟲成綴。嫋琅玕、爭罥絳球起。試新妝、嬉春粉黛，盈盈暗香，接誰家穠李。擁緹騎。簫鼓沸三市。別指春風畫隼，歸度鰲山影裡。閒紅翠。揮觴不待、遊人分袂。悄珠簾十二。
依師小軒獨酌
作者：劉弇
朝代：宋

東籬粲佳英，依約圓錢帖。
西渚傲霜篔，瀟灑狻猊鬣。
居然容膝地，况與蓬丘接。
始余供煩使，浪謂素意愜。
一當駭物機，局縮如跧摺。
客塵不制人，脫去苦不捷。
誰謂一日間，堮倚發蹀躞。
椒漿淚玉瀝，蠹簡披往牒。
兀爾自忘懷，少復進專輒。
流年苦蹉跎，念咎真脫葉。
皤皤彼禪客，趨尚未易躡。
正應發再駕，萬念茲一攝。
傷友人潘鎮之失意七十韵
作者：劉弇
朝代：宋

念子多屯躓，秋闈又背馳。
南陽龍卧久，東魯鳳何衰。
刖足冤誰雪，傷弓翅已垂。
有文須奪席，無地可容錐。
破落三間屋，荒凉四壁籬。
平生萍蕩漾，活計葉離披。
磬掛囊多乏，塵生甑少炊。
饑寒妻擬棄，憔悴嫂貽嗤。
行古時稀合，身孤世早知。
盡應嫌學僻，無不笑書癡。
讀已周千卷，攀猶滯一枝。
鷁因風緊退，蘭爲雪深萎。
卞璞羞空獻，齊竽嘆失吹。
未爲橫薦鶚，又作曳泥龜。
東國頻遭黜，西山獨忍饑。
皇皇行澤畔，寂寂卧漳湄。
應下傷麟淚，還牽感鵩悲。
著成孤憤傳，吟就八哀詩。
道喪誰開眼，愁來自皺眉。
迍邅真命也，險阻屢嘗之。
清廟含三嘆，明時動五噫。
野歌成匪虎，磯釣本非羆。
事故多如此，心休苦怨咨。
都緣名是累，須用道爲醫。
破悶無如酒，消憂莫若棋。
勿同楊泣路，休效墨悲絲。
得失皆由分，窮通自有時。
海深鯤化早，天遠鶴沖遲。
子况多能者，身懷可致資。
九河流劇辯，萬馬走雄辭。
學似鉤龍巧，文如吐鳳奇。
五車書並覽，三篋記無餘。
解辨魯魚惑，能分亥豕疑。
博聞探禹穴，多見識曹碑。
行止珪無玷，周流玉不緇。
經明人盡仰，才大士爭師。
名價關西振，儒風稷下移。
生徒居若市，來者被成帷。
天道如將復，人文未喪斯。
定伸膏澤志，入侍帝王墀。
豹匪終藏霧，蛟非久在池。
青雲如借路，蹇步足通逵。
定補千裘腋，寧由五羖皮。
冠彈思貢禹，舌在憶張儀。
已往雖非悔，方來尚可追。
此生當富貴，未死屬男兒。
顧我誠荒斐，蒙君愛保持。
杏壇齊出處，槐里久參隨。
情荷椒蘭契，言蒙藥石規。
琢磨朝切切，講誨夜孜孜。
小大鐘容叩，高低仞許窺。
開談發吾覆，飛辯解人頤。
較藝思焚硯，交鋒擬樹旗。
奚斯睎考甫，子貢服宣尼。
共有亨途約，俱懷遠到期。
精誠甚膠漆，酬唱越塤箎。
本謂同游處，何圖有別離。
身從來嶺表，音逐隔天涯。
荏苒年光換，回還氣候推。
暗驚時倏忽，屢見月盈虧。
故國書迢遞，他鄉路嶮巇。
登高魂欲斷，眺望力應疲。
側望魁鄉薦，夫何擯有司。
臨風心惻怛，開榜淚淋漓。
場屋非收子，文闈更薦誰。
主盟寧至當，提掖豈無私。
盡指珠多纇，咸疑玉有疵。
叩天身患遠，叫帝泣嗟卑。
寫恨憑精衛，聲冤付子規。
彼蒼不可問，徒積故人思。
傷段謙叔失意二十八韵
作者：劉弇
朝代：宋

場屋遺才日，英雄失意秋。
薦賢無北海，削迹有東丘。
未遂圖南志，先貽敗北憂。
曠弦多誤奏，卞玉却輕投。
西逐慚秦客，南冠愧楚囚。
天亡非戰罪，道喪是吾羞。
命薄聞歌鳳，時窮見叩牛。
丹山摧鸑鷟，虞阪困驊騮。
落日千行淚，西風萬古愁。
壯圖沉草莽，歸思動滄洲。
是理皆前定，非人可豫謀。
悶來宜自遣，勢去不須尤。
消日棋千局，忘懷酒一甌。
更宜思破釜，莫便欲乘桴。
豹匪終藏霧，鯨非可在溝。
此生如富貴，未死合公侯。
子况才華妙，身兼學業優。
文章思頓進，志意素加修。
禹穴書曾探，嵩山澗亦搜。
紗螢頻見聚，鄰燭屢聞偷。
默記跡三篋，疏通貫九流。
賦才肩賈馬，詩格駕曹劉。
肯向清時廢，須膺紫詔求。
不當三徑隠，未可五湖遊。
齧臂盟須復，題橋志必酬。
寧終葬魚腹，誠合跨龍頭。
早弄書生筆，當焚敗將舟。
也知男子志，未肯死前休。
傷蔡文仲秋闈失意四十韵
作者：劉弇
朝代：宋

側聽秋闈榜，君名又不傳。
病龍頻失水，倦鳥久驚弦。
有意期行道，無人肯薦賢。
長沙傷鵩日，西狩獲麟年。
失意應常理，嗟君最可憐。
雙親堂上老，三釜養中偏。
鬚有千莖雪，家無二頃田。
甑中塵屢起，囊乏磬長懸。
草木荒三徑，埃氛滿一廛。
鶉衣傷子夏，蝸舍病焦先。
雪冷袁安卧，風清靖節眠。
謾誇五色筆，不及一囊錢。
抱玉冤誰雪，沉舟恨自牽。
翼摧雲外鵠，身絆駕頭鸇。
憤氣高沖斗，悲號下入泉。
未甘爲敗將，猶擬奮空拳。
文喪思投筆，膠稀欲絕弦。
悲彈三尺劍，悶釣五湖船。
遷擯當修史，雄閑合草玄。
張衡四愁什，杜甫八哀篇。
臏刖兵書作，丘窮易道編。
文人從坎坷，才子本迍邅。
得失誠由命，窮通莫怨天。
不須吟澤畔，何用餓山巔。
豹匪終藏霧，龍非久在淵。
鵠侯高定中，楊葉細須穿。
子况千人敵，身仍百善全。
平生於傳癖，終日被書癲。
容貌堂堂也，胸襟落落然。
文章追賈馬，德行繼淵騫。
吐論崑崙决，揮毫組綉聯。
字奇稱草聖，句巧號詩仙。
身瘦文彌古，家貧節更堅。
士流瞻若斗，學者慕如羶。
自合升朝右，寧終死道邊。
此來雖蠖屈，前去定鶑遷。
鄒黍當重秀，韓灰决復燃。
焚舟收後效，破釜雪前愆。
誠願窮猶鬭，何甘廢中權。
未應豪傑士，憔悴老螺川。
儀真呂明父席中觀新曲
作者：劉弇
朝代：宋

有客揚楚舲，歸歟汩吾事。
波神慳東漲，吞遏限脩螮。
轉頭彫歲陰，蓬行變匏繫。
一逢金鑾人，穆我若清吹。
挽置十尺床，淵襟掃苛細。
壺封拆初黄，露液攢沸蟻。
老實侑脧紫，枯螯嚼霜漬。
坐有豪爽賓，譁譁睨雲驥。
屯雲刮癡白，有如擁天篲。
疏櫺炯蕭森，北固决遥眥。
半酣大軸出，鯨窟咀甘飴。
當中傾玄圃，琚瑀紛百綴。
物愁殫眇情，神妬奪孤閟。
快魂疏泠泠，大叱回熟寐。
况復儀真曲，不減銅堤思。
淒清激吳音，皓齒曾未愧。
辛鹹皆可口，卷舌得真意。
初如嚴冬逼，肅物有餘惴。
末似陽春回，怳入衆骨醉。
將壇凜先登，樂府仍一洗。
呂侯斯人望，胸中弔古氣。
二十佩青綸，三十清間侍。
高纏見騰踏，茂渥擅褒賁。
頃來笑畫脂，無補當身寄。
卜築傲園綺，秋蜩一官蛻。
大筆橫利槊，興來即摩壘。
非如騷些徒，冗語釀愁悱。
珍重白玉船，虹吞楚狂子。
元豐辛酉七月九夜大風四十韵
作者：劉弇
朝代：宋

海傍七月無好天，頑雲夜半爭糾纏。
雷公轟車電操幟，如以墨汁當空湔。
門闌刺眼不見地，逼塞四野可築拳。
須臾霾風贔屭起，便覺怒竅呺喧闐。
茫茫平地駕轣轆，礧石雜下麗譙顛。
訓狐投隅狗走竇，拔木僵仆踵不旋。
鏗轟時聞擲飄瓦，洶沸錯以池羹煎。
藩垣卷去甚撤幙，屋壁如受衆挻挻。
戞空飛礫正激射，况復急雨篩涌泉。
初疑昆陽遁猛獸，又訝伏弩攢龐涓。
黔頭豹褌健肘髀，剖拆囊袋椎鈐鍵。
天吳助强馬啣舞，鼯鼬嘷嘯尸陰權。
呼聲過於赴趙日，烈勢更甚焚崑前。
酣奔劇驟砉未已，陣馬沓奏摩雙鞬。
蚩尤殲師灑腥血，驅駕山岳揮秦鞭。
海濤撞舂萬鼙震，岌嶪直恐三山騫。
林椒宿鳥亂投墜，脅息豈間烏與鳶。
蝦蟆何知妄嘈囋，似爲得意驚翩翾。
流螢迸草戢光耀，啾蚓縮穴愁踆跧。
泓窊往往走湍瀨，卧內直可浮長鱣。
伊余竟夕不成寐，縱有短炬誰復然。
屋如漏釜直下注，坐取滲漉攢兩肩。
羸童叩鼻卧東壁，噤不譁駭如束氈。
黎明下堂踏新淖，祗覺撫髀成憮然。
平時里閈悉傾陊，饑民塞竇突不烟。
田苗畦甲披殆盡，草木豈復根株連。
蔕鍾墮簷相烏折，苙豕逸澤如遭畋。
我聞大塊初噫氣，蓄泄蓋亦有節宣。
助天撓物著自易，標爲玉燭存禮篇。
條無鳴聲瑞盛世，反禾宛在隆周年。
厥惟反此是爲戾，標落下土災所緣。
堯罹長風釁滋甚，縻以大繳尸諸鄽。
飛蟲蔽空廩君懟，一昔崛起操戈鋋。
往時大旱幾赤地，韓子訟藁于今傳。
詩人或以况威虐，歌沛自是所見偏。
爾來暴旱亦時有，孰與掀屋揚楣枅。
小家破蕩大家耗，飲泣茹恨肩相駢。
胡爲斯民罹此患，孰任咎責當尤愆。
我將羾天吐憤懣，坐使百怪成拘攣。
是非曲直當有辨，略舉大較歸吾編。
飛廉譴誅豐隆斥，庶幾復使斯民痊。
光相洞
作者：劉弇
朝代：宋

仙客當年蛻塵土，洞天此地老烟霞。
頃來雞犬如無跡，裏許山川別是家。
遼海不歸千歲鶴，武陵頻換一番花。
可能匕上胡麻飯，變得勞生兩鬢華。
再和賈仲武遊狼山
作者：劉弇
朝代：宋

尋春古原頭，林梢過朝霂。
狼山連東南，擅美此其獨。
摶鵬岌駭勢，潑黛森孤麓。
宜樵葉堆松，供茹萌抽竹。
區區介丘北，回視一何䠞。
渾疑杳靄中，爽氣每先蓄。
掬泉弄幽清，渴肺初欣沃。
噓雲出羽蓋，入鳥洞胸腹。
茫茫宇宙間，千里得寸目。
照髮射冷翠，襲裳來遠馥。
根株吐乾坤，要會控水陸。
高躋頂初絕，却轉道彌複。
楩楠間桐櫧，干霄非一木。
覃覃闢寶構，殿閣輝丹綠。
禪客稻餌珠，騷人楮留玉。
遊嫌後時追，賞貴前期卜。
睠彼市井徒，乾沒走丹轂。
老死不一到，動輟取攣束。
誰知吾輩遊，趣尚非搐縮。
拂衣便成往，握手不嫌黷。
句外氣爭豪，禪中機鬭速。
無爲苦役役，坐自絆馳足。
紛紛簿領間，與物商直曲。
會須擺紅塵，更著輕鞭逐。
再次前韵·其一
作者：劉弇
朝代：宋

心逐雲容初欲遠，身同春物乍欣生。
不緣旅泊蹉跎去，一任江波歲月更。
再次前韵·其二
作者：劉弇
朝代：宋

白浪差差沮我南，祗成重釀破風帆。
半生感慨輕兒女，翻笑江州淚濕衫。
再次韵和酬
作者：劉弇
朝代：宋

俗眼紛紛少得青，獨君襟義富坻京。
揮斤郢鼻時驚巧，持鼓雷門浪費聲。
正喜珠璣生咳唾，敢期茅蕝被游纓。
鯫生謭謭難論報，此日方知海是瀛。
再用前韵酬達夫·其一
作者：劉弇
朝代：宋

酒聖無端整日中，不堪有七過嵇慵。
欲知春色詎如許，萬斛浮蛆未博醲。
再用前韵酬達夫·其一〇
作者：劉弇
朝代：宋

闊疏未可輕愚叟，放浪多應學漫郎。
待挽春工醉鄉去，隨教蜂蝶笑雄張。
再用前韵酬達夫·其七
作者：劉弇
朝代：宋

直取浩歌論纂纂，肯容三爵徑油油。
送花明月憐人殺，怗體紅波凝不流。
再用前韵酬達夫·其三
作者：劉弇
朝代：宋

擷蘂攀枝得似狂，未拚身世事乾忙。
羽翰不借還家夢，鑰牡銜魚抱繚牆。
再用前韵酬達夫·其九
作者：劉弇
朝代：宋

罰籌滿把槽仍滴，鱠手千刀刃必迎。
春若背教花不老，恣挨紅陣燥瑶觥。
再用前韵酬達夫·其二
作者：劉弇
朝代：宋

九重城闕鳳凰樓，金碧觚稜曉日浮。
和氣已從天上落，寒鄉莫賦畔牢愁。
再用前韵酬達夫·其五
作者：劉弇
朝代：宋

百鬼揶揄成故態，一胸塊磊信重圍。
沉清酇白平治得，請傍東皇振旅歸。
再用前韵酬達夫·其八
作者：劉弇
朝代：宋

露房霞頰迎人笑，訂訂芳菲第幾流。
黄四娘家無數夢，玄都觀裏一番愁。
再用前韵酬達夫·其六
作者：劉弇
朝代：宋

岸柳禁持人學舞，牆花勾引客窺鄰。
速將事當悠悠夢，剩買歡歸衮衮身。
再用前韵酬達夫·其四
作者：劉弇
朝代：宋

花爲妝成長近妬，水將藍比不多爭。
陽和滅裂窮塗望，獨許侯家擅四并。
再繼權之嚴韵二首·其一
作者：劉弇
朝代：宋

庭椿摘初黄，畦韭翦柔綠。
春盤巧飣餖，一堮生理足。
今者鳴啾腸，饑花到雙目。
終慚短豆戀，誰轉紫芝矚。
青烟撲九衢，碧瓦酣萬屋。
朝來好龍客，義動重裘燠。
慇懃斗酒約，豪健賽楊僕。
吹回麯車夢，鴇羽正肅肅。
九天真龍飛，萬物彈冠沐。
蕭短草木姿，窶賤衾裯宿。
叨逾太官粟，敢計功利速。
惟應杯中物，可仗詩筒趨。
再繼權之嚴韵二首·其二
作者：劉弇
朝代：宋

東風入顛毛，非復故時綠。
生涯蠹蟫裏，術智謾蛇足。
晚作芸香游，頗復窺叢目。
乾坤開清明，物色洗瞻矚。
謬當匠石寄，楹桷翰夏屋。
追隨金閨彥，懷抱鄒律燠。
新詩閒模寫，勇若驅妾僕。
千秋赤壁後，英爽得瑜肅。
朝來牆頭花，皖皖弄膏沐。
歸期莽難求，不啻襥被宿。
端成心賞違，誰念客當速。
聽取提壺聲，勿負慇懃趣。
冬日呈郭明遠二首·其一
作者：劉弇
朝代：宋

騷雅亡來幾百年，不圖今日見君篇。
遒豪壓倒元才子，清麗追回李謫仙。
風月吟窮三寸舌，江山歸欠一囊錢。
此時長嘯出門去，但覺遶梁遺韵傳。
冬日呈郭明遠二首·其二
作者：劉弇
朝代：宋

底事遑遑不見容，秋來又見走西東。
四時花月搜吟內，萬里江山險阻中。
歸去但應存舌在，愁來莫更笑途窮。
從今賈馬休談詠，恐起霜天刮面風。
冬至上王丞相生日黄鍾歌
作者：劉弇
朝代：宋

乾坤變化造萬物，十有一月生黄鍾。
黄鍾資養太和氣，上賢稟受爲三公。
至音鏗鏘儀鳳凰，播在簡冊成文章。
權衡度量立大法，朝廷四海聲洋洋。
往時霜木立如束，原野焦枯無紫綠。
自從緹室一陽生，半夜萌芽動寒谷。
登堂請獻眉壽杯，願同律管容葭灰。
玉鉉金鼎調鹽梅，年年陽德先春來。
出試院次韵和酬鄭通直二首·其一
作者：劉弇
朝代：宋

吏役區區病足酸，愁聞三十六盤山。
偶從物外抽身去，又作人間行路難。
主意十分濃似酒，客心一縷急於灘。
夜光莫道無因至，乞與扁舟洗眼看。
出試院次韵和酬鄭通直二首·其二
作者：劉弇
朝代：宋

百粵東頭倦客身，秋風溪鱠正堪論。
塵埃洗盡生風語，粉黛仍傳到手罇。
吹劍自應超世味，曳裾誰復羨侯門。
臨流更擬張胸膽，終恐精微未易言。
北禪水閣走筆
作者：劉弇
朝代：宋

西風凉客衣，弭檝滄江潯。
晚吾事瀟灑，聊復此登臨。
雲容不礙秋，清樾有餘陰。
煩心洗東波，寸目明遥岑。
樊籠脫鳥窘，搖落弔蛩吟。
莽墟閱今昔，長慨撫孤鐔。
故楚冠劍盡，物情幾浮沉。
懷哉歲將月，無爲空滯淫。
持語朱陵翁，須矣吾抽簪。
古風謝汪都講示惜惜吟
作者：劉弇
朝代：宋

番陽先生萬人敵，少來繙書始成癖。
風前白眼望青天，笑捉短鬚吟惜惜。
地祇關鐵掣臨賀，天家寶場正中劃。
萬空扶坎覓坤苗，鑿盡頑陰冶清液。
鍥磨鑱鑢歸高手，養水工夫價連璧。
別斲圓虛費鈷鉧，粉白黛綠低真色。
傳看代北青氍毹，一泓幾動春消息。
無論丞相戒撲滿，先許司空熾然石。
楚萍赫赤浪傳甘，秦缶模糊徒薦客。
由來此秘似未睹，瑣瑣搔爬嗤美炙。
先生早茂椿松姿，道韵仙風方日逼。
胡麻青䭀飯調饑，夜榻抱弓跧七尺。
粉闈聊當襥被遊，齎携不靳胡奴力。
大鼾酣酣動蟄雷，霜飈澀盡銅壺滴。
青螺仙女暮成炊，綠竹夫人寒卧壁。
興來活筆卷天潢，南國小巫陰褫魄。
悠悠萬物何親疏，新故終緣世情隔。
夏裘秋箑竟誰負，寢廟偃溲轉身易。
昨布東皇九十春，融冶一番浮綺席。
莫學長檠換短檠，惜惜鴟夷兩拋擲。
句
作者：劉弇
朝代：宋

西山崔嵬摩蒼穹，秀嶺巃嵷如朝宗。
同朱彥周遊元陽洞兼示文吳二羽人
作者：劉弇
朝代：宋

窮西三湘鄰，奔迫萬岑會。
盤拏崩騰根，疑此先草昧。
不周遷大荒，勢落燭龍外。
遠徵混沌鑿，晚怵大塊噫。
平疏一注玉，寬削四隅黛。
前崖岌初豪，傍竇戢如塊。
暗蹊青鮎卧，側足得無殆。
霜蕤擁凝液，衣綴倚空蓋。
危呀傲天頑，九地一瘍潰。
鬰然崷崒姿，似與石廊配。
間聞赫幽光，吹作雷雨解。
石鼓形似餘，擊考亦砰磕。
陰陰隆冬戶，塞向真瑣碎。
鴻濛挹氣母，茫昧超物怪。
不應私開闢，曾是閱成壞。
黄熊非鯀化，九肋蕃碩大。
蹣跚舞陰機，無乃羞主宰。
肉芝桂純白，仙物今故在。
雲烟更斐亹，巧弄非一態。
篔簹下蕭摵，往往到竽籟。
片桃仙凡隔，愁絕止飛瀨。
誰爲篝火遊，邈叩無底界。
世傳元崇隠，茲事或虛採。
驕陽五月竟，客子短轅邁。
火鈴擲奔曦，酷勢捎林薈。
追隨邦閭彥，及此洗長慨。
俯窺層冰拆，蓐收借泠汰。
孤清凜毛髮，生意自百倍。
清絕兩羽人，驚我鳳翰鎩。
掃開數尋天，援挽覓幽隘。
嘯儔欣魚貫，詣極愁鷁退。
仙者如可作，庶或喬松頼。
咄嗟早衰身，樊籠信誰罪。
便可冥三奔，吞漱駐童彩。
收攝自煎明，茲焉跡長晦。
同李端臣遊薦福寺禪院
作者：劉弇
朝代：宋

相期采真游，驟得青蓮界。
戴公舊棲隠，締構化祇裓。
古老張祖乘，參兒走巾瓶。
百年沸魚鼓，牡□聯青冥。
白門三面水，天末蘋風起。
衣重褰濕雲，苔幽凉屐齒。
南來雙舂鋤，乾雪點晴湖。
憐渠足閑淡，怳欲與之俱。
蟹眼課谷汲，分餉雲腴泣。
落日轉金繩，林暝歸鳥急。
束身事幽討，稅駕苦不早。
及茲一囅然，微君孰顛倒。
同楊方士弭楫圓潭漩因賦詩即事
作者：劉弇
朝代：宋

媼神臂陰關，一水下辰卯。
青玉走萬岑，收來不容稍。
盪爲無涯津，谽谺究深窅。
誰乎張嚵咽，吞嚼爭一飽。
復疑刺秦魄，環柱怒方拗。
直前孰長驅，橫騖孰侵鈔。
或來浩無旁，或去削如剽。
長年雷車轟，盡心轉蓬掃。
舂容送日月，汩𣹜亂昏曉。
老蛟非無須，一掬擅囷窌。
鯿魴雜鰍鰕，嬉沫佐陰傲。
翩彼晉高真，羽駕殄遺狡。
直下錮三泉，所補决非小。
今無垂涎憂，過者色猶愀。
蒼波耆舊空，斷石風烟老。
琳宮跨崚嶒，像設儼緗縹。
爾來南北帆，坐閱幾飛鳥。
我作六月游，未覺煩暑到。
撫舊感徂遷，商功愧論報。
方寸洗濯心，得君此同調。
和仲武苦雨見寄
作者：劉弇
朝代：宋

君來通川居，朱門廕重屼。
近聞值霖雨，匝舍野水淙。
平地忽浩瀚，頓足疑涉江。
猛風利如刀，觸紙無完窗。
朝釜魚頭生，飄注旋抆缸。
仰收墮案書，俯拾短焰釭。
癡兒臨缺湫，往往駭影雙。
我亦有此患，漏榻遶屋扛。
塊如失羣鵠，感憤愁眉龐。
孤膺紛填噎，更甚兩肘撞。
辱君大句投，華旗揭脩杠。
直欲却以心，不容苟且降。
森披漢殿戟，縹緲梵天幢。
蒼惶短兵接，豈暇輒淬鏦。
區區苦吏役，展驥曾非庬。
强亦歌巴歈，跛鼈慚驪駹。
和吳伯玉九日同會
作者：劉弇
朝代：宋

上林曾共見鶑遷，五百英豪氣戾天。
鬭在並存嗟白髮，成空半已鎖黄泉。
菊花酩酊同今日，桂籍風流記舊年。
愧辱新詩無以報，誤煩褒筆比青錢。
和安中上藍橫泉井
作者：劉弇
朝代：宋

誰割銀潢下甃中，更聞南北豁相通。
窮妖本作終身計，千古翻成勿幕功。
和安中東樓會飲
作者：劉弇
朝代：宋

岧嶢飛觀决層雲，主意全傾合坐賓。
談笑龍岡下白日，衣冠麟閣識功臣。
欲窮人目逢山好，未老秋容到酒醇。
忍對南鴻問寥廓，沉冥誰是蜀莊珍。
和安中詠陳仲舉徐孺子二首·其一
作者：劉弇
朝代：宋

當年禮意號難通，南國纔傾孺子風。
戶外爾來多客屨，誰堪一榻與要終。
和安中詠陳仲舉徐孺子二首·其二
作者：劉弇
朝代：宋

一從辭聘卧樞繩，四海誰論目若營。
衰世竟閑援溺手，林宗好在寄吾聲。
和安中鐵柱留題
作者：劉弇
朝代：宋

疾惡情深礙目沙，果聞仙秩以功加。
連年馘毒纔三尺，何似豚蹄祝滿車。
和安中鐵柱留題
作者：劉弇
朝代：宋

隠然平地起嶙峋，千古舂波此與瀕。
九牧貢金殊夏后，三泉下錮笑秦人。
力回坤軸陰機壯，妙灑銀鈎榜墨新。
欲識當年鎔鑄意，莽蘆終恐更非真。
和知府龍圖黄安中淺沙馬跑二泉二首·其一
作者：劉弇
朝代：宋

甃面平吞寸許寒，記曾一掬洗中乾。
定知滿斛黄金屑，會有遊人鏡裏看。
和知府龍圖黄安中淺沙馬跑二泉二首·其二
作者：劉弇
朝代：宋

飛黄開迹想當年，何啻軍中渴剌泉。
無補褭蹄空漢鑄，有心流水謾牙弦。
和許亢秀才適軒三詠·其一
作者：劉弇
朝代：宋

卑枝已能分好月，况復地力能新培。
託根反出社木後，正使匠石愁無材。
和許亢秀才適軒三詠·其三
作者：劉弇
朝代：宋

蟄龍蟠地禿角出，便訝雲物儲其間。
由來浪費康樂屐，自可對面酬商顔。
和許亢秀才適軒三詠·其二
作者：劉弇
朝代：宋

吾聞水月故相攝，小水還同大虛量。
誰掬銀潢下九秋，更想靈槎到天上。
和重陽感懷
作者：劉弇
朝代：宋

又逢佳節破牢愁，天卷微雲盡放秋。
一水孤飛臨汝槳，幾人清興庾公樓。
螢腰亂試林塘點，蠅陣微收几案稠。
黄菊紅萸滿烏帽，椒丘誰是醉鄉謀。
哭上藍居晉禪師二首·其一
作者：劉弇
朝代：宋

師在雲無心，師化雲無迹。
明明身後語，宛是西來的。
胡爲西來子，計較歸寸尺。
膏脣拭舌奈爾何，咄哉青蠅真弔客。
哭上藍居晉禪師二首·其二
作者：劉弇
朝代：宋

惻惻復惻惻，浪生浮世悲。
清松疏冷風，尚想瀟灑姿。
一吷寄去留，羞殺方袍兒。
令人却憶當陽剖，扠手退身徒爾爲。
哲宗皇帝挽詞二首·其一
作者：劉弇
朝代：宋

帝所鈞天樂，人間弊屣輕。
夢移黄屋貴，丹促紫霄行。
雲絕依堯望，山餘祝漢聲。
夜長堅絮漆，川急愴牆羹。
雁鶩黄金閟，樓臺白玉城。
陋儒孤識擢，清血九秋橫。
哲宗皇帝挽詞二首·其二
作者：劉弇
朝代：宋

禹迹從容陟，虞華舄奕重。
辰韓頒秘籍，湟鄯撫新封。
洮頮方憑玉，髯胡忽挽龍。
鳳岡盤王氣，柏殿邃真容。
洛照當陽水，嵩回入抱峰。
傷心守陵女，猶認上陽鐘。
四用前韵酬達夫·其一
作者：劉弇
朝代：宋

怯思酣魂九十中，蠶苗鳳子學人慵。
來來不會春工意，醖造風光抵死醲。
四用前韵酬達夫·其一〇
作者：劉弇
朝代：宋

折柳愁生灞陵岸，射鵰閑殺羽林郎。
長安不禁花時夜，京兆于今有趙張。
四用前韵酬達夫·其七
作者：劉弇
朝代：宋

樓臺半蘸浮天水，燈火頻乾繼晷油。
桃李不須連夜賞，牡丹它日有高流。
四用前韵酬達夫·其三
作者：劉弇
朝代：宋

高陽門巷有人狂，金谷園林數日忙。
多事正堪憐考父，不尋花去却循牆。
四用前韵酬達夫·其九
作者：劉弇
朝代：宋

提壺蘆能送好聲，客來長是及門迎。
惜花待著連天幕，賭酒須翻卷海觥。
四用前韵酬達夫·其二
作者：劉弇
朝代：宋

黄金遲日蟻成樓，翠色紅光一樣浮。
短殺五更無客夢，小垂雙手有人愁。
四用前韵酬達夫·其五
作者：劉弇
朝代：宋

葉底蜂兒拋蜜桶，花邊猧子亂棋圍。
一綳周昉新番畫，擬就勾芒乞取歸。
四用前韵酬達夫·其八
作者：劉弇
朝代：宋

稍喜濁醪扶病頭，强看狂絮點清流。
王鱣叔鮪成何事，不似吞書鯉破愁。
四用前韵酬達夫·其六
作者：劉弇
朝代：宋

夢草客兒成底句，貪杯吏部覓誰鄰。
雪衣女軟留茶舌，金十奴慵刺繡身。
四用前韵酬達夫·其四
作者：劉弇
朝代：宋

雀緣底事兒童戲，蛙爲何人口舌爭。
待割金明一尋碧，恨無霜剪快如并。
夜歎
作者：劉弇
朝代：宋

丹鳥白鳥爭吞吐，還雲去雲無定度。
不無夏簟工熨體，况有秋螿競扶戶。
一嘅三歎詎如許，客思紛紛野烟縷。
宵明景晏掛斜河，叢萱苒蒻團清露。
有美一人在西方，白玉珮環珠兩璫，明眸皓齒艷朝陽。
企予望汝涕泗滂，安得捉汝羅衣裳。
夜泊建溪豐樂驛前三首·其一
作者：劉弇
朝代：宋

坐看雲葉洗昭回，磴束天仙玉宇開。
水染東甌清到骨，客傷南浦釅於醅。
雪萌正薦澆酲笋，粉色渾藏艷眼梅。
稍覓暗芳窺熠燿，更從白石認毰毸。
夜泊建溪豐樂驛前三首·其三
作者：劉弇
朝代：宋

溪靈覓罅吹灘聲，削木刺波舟逆行。
問津候館得豐樂，回首洞天無玉清。
愁看迮纜疊石子，快是隔篷眠水晶。
兒曹燈間動喜色，甑有滑白長腰粳。
夜泊建溪豐樂驛前三首·其二
作者：劉弇
朝代：宋

鬖鬖彪弁吹頹鬢，戢戢懸鶉戒早寒。
漂泊昔遊堪冷笑，悠颺短夢迫驚湍。
霜潭傲險蒼虯嘯，月磧牽波翠篠團。
十載南冠欹一葉，背人功業底無端。
夜泊玉湖口
作者：劉弇
朝代：宋

流溪一瀉驚磨垢，夜繫蒙衝玉湖口。
青燈明外稍知村，白鳥飛邊初辨斗。
風死波閑坐來久，短髮欲搔慵著手。
一泓清淚墮吳雲，橫管叫秋龍子瘦。
夜飲留李聖咨法曹走筆
作者：劉弇
朝代：宋

君不見東皋酒狂能放懷，醉鄉著家身去來。
又不見昔時西晉把螯客，隻手敵以黄金罍。
流年驚鴻瞥眼過，爲君特地柴門開。
鵝雛轉黄吹甕醅，紫蒲白薤雜芋魁。
始知有神王歡伯，解卷霢霂蘇愁荄。
玉繩挂閣爽氣回，烏樹不驚螢點苔。
熱耳未厭雞聲催，玉山好約斜河頹。
枯腸一掬君勿負，蓬行丸轉真悠哉。
大孤山
作者：劉弇
朝代：宋

章貢西南來，銀濤白浮天。
揚瀾開泛濫，如剖大腹然。
茲山遥相望，盤薄知何年。
海風一何高，吹落蓬萊巔。
浮根襲氣母，弄影白日邊。
赴渴夸父奔，闊驀踵不旋。
軒軒執法臣，立當天子前。
穹螺出佛髻，青跗带秋蓮。
瑠璃千丈簪，忽與冰箔連。
鳴榔巖腹雨，挂席浦外烟。
鶴駕控不返，空遺紫芝田。
香罏初爭豪，落星纔一拳。
擢秀蒼梧雲，發彩翼軫躔。
上窺杳冥無極之層霄，下控瀰茫不測之重淵。
松蘿參天歲月老，清瀾泛沫魚龍閒。
中有神朅臨，䁹睨舟往還。
流俗謂女子，彯纓來此山。
香脂間綃繒，鵝豬捧羞盤。
至以孤爲姑，考究初無端。
可憐俗好怪，此語良大漫。
神固不可誣，何得正以女子觀。
吾言庶幾爲不妄，不然茲山徒與望夫、女几爭巑岏。
大行皇太后挽詞二首·其一
作者：劉弇
朝代：宋

摯別王雎德，吁嗟卷耳心。
軸回坤事退，波度月痕侵。
金暗奩花澀，椒寒壁氣沉。
生平宗廟福，膏澤在民深。
大行皇太后挽詞二首·其二
作者：劉弇
朝代：宋

東朝功業高參九，丞相門閭盛活千。
二紀再中扶漢日，一簾全覆避堯天。
濯龍春去蠶空老，長信衣藏玉不烟。
與子弄孫神聖上，飛騰誰識母儀篇。
安成道中作六首·其一
作者：劉弇
朝代：宋

故家楚尾鄰三湘，粗有晴地麻與桑，利機未判身輕嘗。
生涯寄將一葉上，歸釣赬尾秋滄浪。
安成道中作六首·其三
作者：劉弇
朝代：宋

波面擲鱗銀作刀，波裏陟釐紛暗□，清秋駛艑吳兒操。
會待長風十萬里，躍入雲海翻驚濤。
安成道中作六首·其二
作者：劉弇
朝代：宋

翠篠娟娟棲暗芳，半隠半見誰門牆，分曹戲兒嶷雁行。
今我垂垂老境逼，竹馬鳩車憐汝狂。
安成道中作六首·其五
作者：劉弇
朝代：宋

新里當南義櫪北，一水中飛抹山帛，吳歈楚俚愁狂客。
十年仍作𡾰嵼遊，羞拾靈蓍問通塞。
安成道中作六首·其六
作者：劉弇
朝代：宋

酸然軟雨吹空濛，忽掛萬丈橫霄虹，陰晴回互倏翕中。
由來天意不可測，惜哉庶物終鞠窮。
安成道中作六首·其四
作者：劉弇
朝代：宋

愚智紛紛同一朽，翦斷愁根莫如酒，誰是瓢齎不離手。
但令秋秫登我場，不應它日羞牛後。
宿孫彥傃舍居
作者：劉弇
朝代：宋

先生綠髮隠，爲己得能多。
瘠田止三稜，藷蔗紛陽坡。
自言世情确，冰火相戛磨。
刺身一不售，瞥去扃隨和。
爾來人累輕，但起歸歟歌。
青冥遥鴻賓，紛紛空雀羅。
我來卧松檐，斗酒客顔酡。
揮手勢利徒，寄之相諧呵。
黎明又南首，其如梁鴻何。
宿法藏禪院二首·其一
作者：劉弇
朝代：宋

斜河左界懸朱提，冷燼掠天螢糝飛。
高梧泣液凉參差，前村後村烏夜啼。
雕甍綉栱絕坤維，知自在世張禪扉。
有睆釋子龐兩眉，清梵一聲捎翠微。
亂我心曲天之涯，寂歷故感迎新悲。
歸歟誰是真忘機，獨鹿水深愁濁泥。
宿法藏禪院二首·其二
作者：劉弇
朝代：宋

白汗泣珠霍如洗，桔槹聲噤松風死。
班如匹馬客戾止，化人之宮矗天起。
錯寞形骸寬一寄，天涯特地悲身世。
齟齬由來真博齒，白頭區區忘男子。
跋狼之胡疐狼尾，世路傷哉澀如砥。
宿泗洲院
作者：劉弇
朝代：宋

羸驂戢束來閩嶺，晚歲崢嶸宿泗洲。
一縷蟬聯通鳥道，萬鞓層疊掛民疇。
林標入夜梢雲梵，暖色先春動毳裘。
誰把地祇金鏁掣，踏開行客古今愁。
宿長山寺二首·其一
作者：劉弇
朝代：宋

蒼山兩蟠虬，傑勢分夭矯。
不緣事幽尋，茲地終難到。
破暝紫烟生，寫谷清樾好。
村長下牛羊，雲綻入歸鳥。
松風卷孤磬，夜半秋聲小。
客懷方未央，千里漫白道。
庭樹一鳥驚，愁看楚天曉。
宿長山寺二首·其二
作者：劉弇
朝代：宋

客心秋螢點，更覺永夜孤。
龐眉彼上人，主禮良渠渠。
揖我顧我笑，坐我庭之隅。
飲我葉家白，怳與顥氣俱。
玉露下金井，缺月低雲衢。
擾擾百年身，終慚窘囚拘。
黎明掉塵鞅，畢景真良圖。
寄兜率悅禪師二首·其一
作者：劉弇
朝代：宋

三峽當年一錫飛，祖燈曾是密傳西。
示徒端的只消指，灌頂分明別有醍。
秋衲擁雲驚曉榻，病髭鑷雪照寒溪。
知誰解吸西江水，頼有孤禪覺衆迷。
寄兜率悅禪師二首·其二
作者：劉弇
朝代：宋

箯輿曾約下山顔，白足塵緣等是慳。
貪爲水雲留物外，劣容紙墨到人間。
銀潢一掬愁枯肺，金鑰千重想上關。
病客此身似籠鳥，何時毳衲對斕斑。
寄李彥弼端臣
作者：劉弇
朝代：宋

吾生本何爲，筆墨代耨耒。
拂衣辭雲林，偶與寸祿會。
隨翔俗子後，如垢不時靧。
幾欲臨紫虛，摽身飛鳥外。
時哉不吾與，歲晚怵顛沛。
炯炯平生心，誰與論梗槩。
李侯西南秀，胸腹無留礙。
表表起孤韵，迴飆寫蒼檜。
筆挫三千英，壯甚敵王愾。
高搴若木枝，直撫靈鰲戴。
前年帝王州，晤語早傾蓋。
欣逢妙年客，良愧晼晚態。
謂我文字工，超起到前輩。
去年清漳滸，經從不辭再。
高談破三鼓，陰膽掉百怪。
是時方窮冬，瑟縮寂萬籟。
滕閣掛星斗，嵌根眇江带。
慚非徐孺榻，僅飽吳兒鱠。
忍爲鴟夷笑，恃有太白在。
四騶馳頹年，遺跡掃茫昧。
君今規壯圖，吾轅方未改。
青原心欲折，合散幾烟靄。
空懷簡書畏，未卜簪裾對。
翻思謝客吟，拾月弄雲海。
寄李知章
作者：劉弇
朝代：宋

文章盛自元和間，誰其傑者柳與韓。
二公秋鶚擅神俊，天使側翅摧誇謾。
卷收萬象付寂默，神怪鬼篡皆殫殘。
詩書並馳可終古，豈止唐世論不刊。
陋儒睢盱百年後，摻筆仡仡愁脾肝。
問津誰當語博望，初步竟笑非邯鄲。
紛紛緗縹灑飛礫，埋沒理詣非一端。
之子清才如振綺，綠髮照春容激丹。
鄉評舊許擅螺水，文戰曾是鏖桑乾。
自云從事二公者，用意能到衆所難。
新詩遺我章江曲，百首洗出青琅玕。
蒼梧雲生逼齒潤，溟海月借吹衣寒。
由來青萍止三尺，天末斗牛曾上干。
流塵不隔自爲快，寧與折鐵論淒酸。
何由鞭鯨肅吾駕，看子切雲重整冠。
建州試院次韵和林原叔監試
作者：劉弇
朝代：宋

鷺袍粉白筆摩秋，餘地爭看衆刃游。
堅壁頼公專細柳，得壺如我愧中流。
僕姑此日先穿札，綠綺何心曉報鏐。
恰恰豐隆通蟄戶，論功相與副旁求。
建德縣作
作者：劉弇
朝代：宋

銅官南部號無事，烟火蕭條數百家。
令尹印章希搭紙，里胥邦賦半催茶。
山稠別限番君國，潦暗疑通海客槎。
石磴落當蕭寺面，憐渠清絕好生涯。
建陽縣二首·其一
作者：劉弇
朝代：宋

東甌消沉故王日，俗號剽輕如故實。
挾策不數應門兒，雅尚儒人鄒魯匹。
頃來官長稍自安，市里頗聞浮訴窒。
陳侯健者吾故人，坐致豈康得無術。
建陽縣二首·其二
作者：劉弇
朝代：宋

紗民趁商市日高，紅女機杼仍分曹。
雙橋卧虹上下水，石脊瘦龍狂鬭牢。
穡登爾場俗豐樂，匹馬北客方滔滔。
轉將身掛利名網，擲此故歲如騰猱。
張壽翁朝散有詩紀同舍名銜錄次其韵
作者：劉弇
朝代：宋

柳茸無力杏燒紅，春入愁腸不散窮。
千佛經慚名姓入，一尊酒愜笑言同。
寫成懸圃新聯璧，分與秋風舊轉蓬。
好樣醉鄉拋擲却，百錢輸與杖頭翁。
志雁
作者：劉弇
朝代：宋

東道出海陵，儲水得故濼。
野雁若烟海，於焉避繒繳。
去來迷春冬，唼喋識領略。
于時臘將殘，篝火彼童弱。
霜葭揚飛熛，敦迫海風惡。
崑陵卷大地，電笑牽霆搏。
翩翩隨陽侶，照影起虛愕。
嗚呼犯蓬勃，騰踐劇殞雹。
捎捎青雲翮，寒㶼謝寥廓。
莫知孰奴王，百萬歸一爝。
有叟家青溪，三日舉不涸。
赤肉羅岡陵，腥血灑叢薄。
商人爭行錢，烟艇紛飄泊。
蓬茨未改故，十倍富前昨。
翻笑任公子，釣鯨滄海角。
惜雙雙令·惜分飛
作者：劉弇
朝代：宋

風外桔花香暗度。飛絮綰、殘春歸去。醞造黃梅雨。冷煙曉佔橫塘路。翠屏人在天低處。驚夢斷、行雲無據。此恨憑誰訴。恁情卻情危弦語。
感寓二十首·其一
作者：劉弇
朝代：宋

歲月忽其除，颯焉悲凜秋。
商飆號晨林，脫葉舞梧楸。
鳥邊下白道，木末揚寒流。
閨人促幽杼，客子悵遠游。
雲闊眇天半，俯景獨遲留。
陰霾掃不得，千古空滄洲。
感寓二十首·其一〇
作者：劉弇
朝代：宋

驅車出郭門，四顧心茫茫。
玄蟬不知愁，十百號枯桑。
東北有故宮，云是許旌陽。
旌陽昔仙去，雞犬亦隨翔。
云何誇毗子，乾沒走康莊。
徂年不可挽，綠髮忽已蒼。
我欲拂衣垢，駐景吸晨光。
駕言從朱陵，荒兮其未央。
感寓二十首·其一一
作者：劉弇
朝代：宋

鄭謂璞爲玉，周謂璞爲鼠。
處物無定形，公議歸何許。
子都斥弗御，世或貴嫫母。
棄鼎寶康瓠，楚客非虛語。
紉彼荃與蘅，臨風結雙組。
吾將駕西崑，拾玉老懸圃。
感寓二十首·其一七
作者：劉弇
朝代：宋

我聞迷塗說，未遠勝不還。
云何之楚客，北首騖燕山。
山魈獨足笑，短尾陰狐鸞。
荆棘與風波，平地乃等閑。
君平反初役，無爲跌其間。
步兵足長慟，楊朱彫泣顔。
經涂有九軌，聊以慰躋攀。
感寓二十首·其一三
作者：劉弇
朝代：宋

穆滿騁八駿，濯濯萬里足。
朝賓王母家，暮抵胥飦宿。
揮觴謠白雲，擁雪歌黄竹。
歸來七萃空，一舉亡漠曲。
其樂安在哉，禍胎真瞬目。
荒矣秦漢君，睢盱究前躅。
射蛟長江波，寫涕之罘麓。
彌年滄海傍，神仙杳難屬。
頹年寄西崦，未必不爲福。
感寓二十首·其一九
作者：劉弇
朝代：宋

快牛爲犢時，數能破人車。
駃騠生七日，超母每有餘。
經奇本自天，豈直循斯須。
里社有病樗，黔南有駮馿。
一生便凡散，嗤彼衆所俱。
下愚與上智，此理信不誣。
感寓二十首·其一二
作者：劉弇
朝代：宋

富貴苦不常，忽則輒易人。
青門聚瓜客，曾是故侯身。
金鏡失秦家，中原駭烟焚。
屠狗販繒子，閭閻排氤氳。
一逢泗水公，濯鱗清滄濱。
信知天地間，虛橐鼓游塵。
冥中有巨力，呼吸旋峨岷。
肘股不輟弄，挈故還趨新。
得失定有寄，無爲喪吾真。
感寓二十首·其一五
作者：劉弇
朝代：宋

神器不可爲，天下乃大物。
唐堯禪虞舜，茲謂能事畢。
奈何燕之噲，智詐窮晚出。
子丕代衰漢，真情愈難詰。
切雲鏤豐碑，豪誇灑雄筆。
當時許昌事，埋沒十六七。
那知石勒笑，正在騁欺術。
茫茫千載間，高光竟誰匹。
感寓二十首·其一八
作者：劉弇
朝代：宋

昔人泣崑崙，泣使變清流。
嫠婦不恤緯，瑣瑣悲宗周。
薄蝕叔輒號，負阻愚公愁。
曾無百年身，浪自遺私憂。
野馬襲日觀，蚍蜉控岑樓。
齊客有高蹈，箕山無輟耰。
足己不累物，一毛輕九牛。
寄言悠悠子，毋貽尸祝羞。
感寓二十首·其一六
作者：劉弇
朝代：宋

芒碭彼真人，元是赤帝子。
游氛决秦餘，最後項籍死。
青雲躋高衢，侯王興壯士。
咸陽初置酒，猜似從中起。
罇俎化胡越，對面邈千里。
君王忽天贊，顧謂封雍齒。
軍中相與言，事故易了耳。
雍齒今且侯，吾屬無患矣。
炎炎四百秋，安堵從此始。
感寓二十首·其一四
作者：劉弇
朝代：宋

翩翩外黄兒，片玉駐青春。
鏖兵彼項籍，菅艾視吾民。
從容出談笑，桑梓脫沉堙。
翻咄蹈海客，胡爲苦逃秦。
射戟與弄丸，解粉竟勞神。
生子不蚤慧，惜哉襄城人。
感寓二十首·其七
作者：劉弇
朝代：宋

我慕徐孺子，飄然不繫蹤。
屢辟竟不起，三府爲一空。
當時坐支黨，商飆掃萍蓬。
或橫取鉗釱，或逃爲雅舂。
南州卑薄地，斯人出其中。
一丘與一壑，自謂過諸公。
坐榻解陳蕃，生芻弔林宗。
維顛非一繩，何獨識汙隆。
至今清章湄，千載揚高風。
寫懷寄白社，寂寞吾焉從。
感寓二十首·其三
作者：劉弇
朝代：宋

日月跳雙丸，陰陽馳四騶。
海水復清淺，萬古信悠悠。
咄哉世俗子，真如貉一丘。
三楚冠劍盡，空看逝波流。
悲來俯長劍，沾臆淚不收。
何事馬蹄間，非夫良足羞。
終恐鄧禹笑，三十未封侯。
感寓二十首·其九
作者：劉弇
朝代：宋

士也方蹭蹬，愀愴不得官。
得官無幾何，日刷陵風翰。
九衢無閒塵，暢轂走朱丹。
一爲轍跡誤，翻身落波瀾。
愁來歌黄鵠，凄感入脾肝。
千載上東門，爾來誰掛冠。
犬遺上蔡恨，鶴起華亭歎。
冢間與林下，疏傅正蹣跚。
感寓二十首·其二
作者：劉弇
朝代：宋

西方有佳人，弱齡三春蘭。
一顧迷下蔡，再笑傾邯鄲。
青樓十二曲，密睟勝廣寒。
寸玉耿孤抱，時時寄哀彈。
孟娵久不作，宿瘤騁朱丹。
世道終如此，美惡隨所觀。
吞聲勿復道，留與蹇修看。
感寓二十首·其二〇
作者：劉弇
朝代：宋

疾雷疑車音，出門乃知非。
抱影長自明，流螢點霜幃。
羅带翦秋水，黄金縷春衣。
持看清夜闌，愁無故時輝。
食葵心知傾，茹臘腸虛肥。
纂纂棗下歌，惜此歲月違。
因聲勸語儂，忽復遲遲歸。
感寓二十首·其五
作者：劉弇
朝代：宋

㛹娟誰家子，粲粲生輝光。
弄姿俯春蘭，臨風振微芳。
秋水揚清矑，白玉雙明璫。
問渠家何許，笑指南山陽。
去去不輟軌，怳若游雲翔。
遥看入縹緲，明月斷人腸。
感寓二十首·其八
作者：劉弇
朝代：宋

西山有靈丸，五色發光耀。
餌之生羽翰，可以後天老。
莊楊擲斗筲，宇宙决籠罩。
往逢洪崖生，揖我顧我笑。
手披真形圖，持杵剖丹竈。
竦身跂雲烟，一息僅不到。
終爲俗骨累，凜凜驚頭葆。
咄嗟魏文帝，空悲跡如掃。
感寓二十首·其六
作者：劉弇
朝代：宋

蓬萊三神山，夜夢游其藩。
岧嶢黄金闕，白玉羅九閽。
正見王子喬，卧把肘書繙。
顧謂方瞳人，持我謁羨門。
揮觴清露滋，行庖屑璵璠。
一酌祛滯念，再酌洗冥昏。
三酌陵紫烟，列宿已可捫。
下觀人間世，參差舞丘樊。
有客撫雲璈，長離眇飛翻。
送我若有情，徂鑣儼長鯤。
悵望不得留，東窗已朝暾。
感寓二十首·其四
作者：劉弇
朝代：宋

廬山何崔嵬，直上九千尺。
藤蘿翳蒼茫，猿鳥閱今昔。
䆗窱飛甍開，了與塵垢隔。
三十六騰虬，瓊扉挂空跡。
中有墨漬翁，不飲亦不食。
文鰩爲之使，侍衛羅白額。
遺我一卷書，生平所不識。
小兒其無忽，持以永朝夕。
湔掌受翁賜，怳若吸月液。
吾將稅椒丘，帔霓揮八極。
憶昨
作者：劉弇
朝代：宋

憶昨年甫壯，弄翰白玉京。
自許稍不凡，笑談揖公卿。
蟾蠩貯書滴，彩筆當桉橫。
束琴推隻彈，後出笑商聲。
搴芝得孤秀，濯繭抽繁縈。
時時騎箕尾，儓儗諸儒生。
斷經謹誰何，森羅護千兵。
白袷照青春，綠鬢彯華纓。
步兵卒獨駕，禰衡有虛名。
寫懷紫菌閣，指日邁西清。
短翮無逸飛，顧與俚俗并。
七年甫一第，脫籍纔白丁。
簿書聊牽强，短褐戒徂征。
十月揚瀾浦，千里海陵城。
風濤寸心逼，節物兩毛驚。
茂陵饒渴肺，臨淄少宦情。
掣肘亦奚補，隨翔終少成。
有如蛄䗐蟲，蠹米取腹盈。
丹經徒虛語，欲仙骨不輕。
頹年負壯圖，白日阻丹誠。
鄧禹解笑人，斯言良未平。
憶黄天倪
作者：劉弇
朝代：宋

游絲罥空生別愁，我車欲駕羌無輈。
驚風吹花濺紅雨，白日西注僚丸投。
青春九十行過半，天脚空隨江水流。
思君度日倚高閣，時把長懷寄寥廓。
古人不願身後名，但願即時一杯樂。
安得此身生羽翰，高鶱便似追飛鶴。
我行
作者：劉弇
朝代：宋

我行適東陂，野色若可搴。
問津初無從，强驅良苦鞭。
三𤃩貯客潦，冉冉吞吳天。
故壘何崢嶸，荒凉非昔年。
虹腰截海堰，蜃氣噓窯烟。
霜封百草乾，回風時飆然。
狐兔死欲盡，饑鷹空老拳。
村深行人稀，落日下烏鳶。
敗荷古毳衲，野菊金連錢。
羈懷自騷屑，節物驚徂遷。
投暮僧舍中，誰者同留連。
招季山還家
作者：劉弇
朝代：宋

蕭條門巷未足愧，晼晚歲時胡不歸。
綠葵白芋故園老，黄頷赬尾前溪肥。
浮名莫羨風過耳，久客可憎塵滿衣。
約君對擁當戶榻，聊割一畝秋蟾輝。
持釣
作者：劉弇
朝代：宋

艇子悠揚打雨來，裊絲越箭青玫瑰。
昨聞古湫新雨足，漲波泛入西溪來。
西溪兩岸行人少，白鷺對翹佳客陪。
低雲弄嬌不成去，半與枉渚相縈回。
藻間赬尾厠銀鯽，正爾作羣爭曝腮。
故應沈餌得所置，行醉甕間新熟醅。
按田行
作者：劉弇
朝代：宋

野鳶蹲枯桑，白日忽西注。
一水東南奔，驚雷洩濤怒。
越聞淒涼弄，滯念劇攢蠹。
歲時倦客身，雲窅前村路。
應門白癡子，覘矕竊指顧。
强黠笑官人，彌年此來去。
田家不諱窮，誰者當豐阜。
摘刔豈吾心，寬攸惟爾故。
行矣渠未央，遑恤兒女語。
搘筇
作者：劉弇
朝代：宋

蹭蹬年來誰寄聲，靜搘筇竹了無營。
照衣簷竹露逼冷，過耳海潮風送清。
豈有稻粱驕雀鼠，終慚醅酒費瓶罌。
請纓自是男兒事，咄咄胡爲過半生。
敘舊贈董承君
作者：劉弇
朝代：宋

搖搖不根舟，瀰漫隨所適。
朝辭呂梁險，暮駭瞿塘迫。
長波送日月，漭與雲海隔。
晚從天末歸，良愧故人識。
夫子吾土傑，久任詞翰責。
刺手翻天漿，灑作弔古墨。
班班出素藴，想見豹姿澤。
憶昨長淮壖，半面欣相得。
君時天涯官，我亦西風客。
薰弦破愁顔，爽抱洗連璧。
吳岑刻玉瘦，吟對挹佳色。
頹年瞥眼過，十見溪草碧。
鍾陵旅學子，官况秋蟬翼。
彯撇愧西崦，弔影心惻惻。
𩵉魖競揶揄，甚者得鴟嚇。
由來次公狂，僅免陳遵謫。
敢意今者見，依然得江國。
鄉情比重裘，暖氣回肘腋。
南閭與東阡，間躡車馬迹。
古人重交契，遠有千里憶。
連牆彼何人，老死不相覿。
張陳汩勢利，光初竟何益。
青原秀撞天，螺水藍膏擘。
襟期方未央，更約浮我白。
新開湖詩·其一
作者：劉弇
朝代：宋

輸寫由來未易窮，渾疑天作水仙宮。
浩無邊際藍吞野，散作霑濡雨卷空。
末口潦收秋漲縮，汙溝波泛暮潮通。
會當揮楫乘高興，盡把塵纓濯此中。
新開湖詩·其二
作者：劉弇
朝代：宋

平鋪縐縠幾千尋，瀟洒由來爽客襟。
天借月華來海上，地蒸雲氣出波心。
魚蝦澤國拋殘玉，燈火船窗點碎金。
聞說蚌胎無纇顆，又憑風力舞秋陰。